Enkyusa ey’Ensi Empya—Bayibuli Ennungi Ennyo | Ogw’Okusoma\nYakuwa Katonda Ayogera eri Abantu\nEnzivvuunula ya Bayibuli Ennungi Ennyo\nEnkyusa ey’Ensi Empya ey’Olungereza eya 2013\nKozesa Bulungi Olulimi Lwo\nYakuwa Ajja Kukuyamba\nEBYAFAAYO EBIKWATA KU BULAMU BW'AB'OLUGANDA Nnafuna Emirembe ne Katonda era ne Maama Wange\nOlukalala lw’Emitwe mu Omunaala gw’Omukuumi 2015\nOmunaala gw'Omukuumi—Ogw'Okusoma mu Kibiina | Ddesemba 2015\nBISOME MU Albanian American Sign Language Amharic Angolan Sign Language Argentinean Sign Language Armenian Aymara Azerbaijani Azerbaijani (Cyrillic) Baoule Batak (Toba) Bengali Bicol Brazilian Sign Language British Sign Language Bulgarian Catalan Cebuano Chichewa Chilean Sign Language Chinese (Simplified) Chinese (Traditional) Chinese Sign Language Chitonga (Malawi) Chitumbuka Chiyao Chokwe Chuvash Colombian Sign Language Croatian Czech Danish Dutch Efik English Estonian Fijian Finnish Finnish Sign Language French Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Italian Sign Language Japanese Japanese Sign Language Javanese Kannada Kazakh Kikamba Kikuyu Kinyarwanda Kirghiz Kiribati Kirundi Kisi Korean Krio Lamba Latvian Lhukonzo Lithuanian Lucholi Luganda Lunyankore Luo Luswayiri Luwalabu Macedonian Malagasy Malay Malayalam Marathi Maya Mexican Sign Language Mixe Mongolian Moore Ndebele (Zimbabwe) Nepali Norwegian Oromo Ossetian Pangasinan Papiamento (Aruba) Papiamento (Curaçao) Persian Peruvian Sign Language Polish Polish Sign Language Portuguese Punjabi Quechua (Bolivia) Quichua (Imbabura) Romanian Russian Russian Sign Language Samoan Sango Serbian Serbian (Roman) Shona Sidama Sinhala Slovak Slovenian Solomon Islands Pidgin Spanish Spanish Sign Language Sranantongo Swedish Tagalog Tajiki Tamil Tatar Telugu Thai Tigrinya Tiv Tok Pisin Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Venezuelan Sign Language Vietnamese Waray-Waray Wolaita Yoruba Zande Zapotec (Isthmus)\n“Ekigambo kya Katonda kiramu.”—BEB. 4:12.\nENNYIMBA: 37, 116\nLwaki enzivuunula ya Bayibuli erina okubaamu erinnya lya Katonda?\nLwaki Enkyusa ey’Ensi Empya ey’Olungereza yaddamu okwekenneenyezebwa?\nAbantu ba Katonda baganyuddwa batya mu Enkyusa ey’Ensi Empya?\n1. (a) Mulimu ki Katonda gwe yawa Adamu? (b) Abantu ba Katonda bazze bakozesa batya olulimi?\nYAKUWA KATONDA yawa abantu ekirabo eky’okwogera. Oluvannyuma lw’okutonda Adamu n’amuteeka mu lusuku olulabika obulungi, Yakuwa yamuwa omulimu ogw’okutuuma ensolo zonna amannya. Adamu yawa buli nsolo erinnya erigisaanira. (Lub. 2:19, 20) Okuva olwo, abantu ba Katonda babaddenga bakozesa ekirabo eky’okwogera, kwe kugamba, olulimi, okutendereza Yakuwa n’okumanyisa abalala ebyo by’ayagala. Mu myaka egiyise, abantu ba Katonda bakozesezza ekirabo eky’olulimi okuvvuunula Bayibuli okuyamba abantu okuyiga ebikwata ku Yakuwa.\n2. (a) Misingi ki akakiiko ka New World Bible Translation gye kaagoberera nga kakola emirimu gyako? (b) Kiki kye tugenda okulaba mu kitundu kino?\n2 Waliwo enkyusa za Bayibuli nkumi na nkumi, naye ezimu teziggyayo bulungi bubaka obuli mu Kigambo kya Katonda. Okusobola okuvvuunula Bayibuli mu ngeri entuufu, mu myaka gya 1940, akakiiko ka New World Bible Translation kassaawo emisingi egirina okugobererwa mu kuvvuunula Bayibuli, era abavvuunuzi mu nnimi ezisukka 130 bagigoberedde. Emisingi egyo gye gino: (1) Okuwa erinnya lya Katonda ekitiibwa nga lizzibwa mu bifo byonna mwe lirina okubeera. (Soma Matayo 6:9.) (2) Okuvvuunula kigambo ku kigambo obubaka obuli mu biwandiiko bya Bayibuli ebyasooka we kiba kisoboka, naye we kitasoboka kuvvuunula kigambo ku kigambo, amakulu agali mu bubaka obwo ge galina okuteekebwawo. (3) Okukozesa olulimi olutegeerekeka obulungi era olwangu okusoma. * (Soma Nekkemiya 8:8, 12.) Ka tulabe engeri abavvuunuzi gye baagobereramu emisingi egyo nga bavvuunula Enkyusa ey’Ensi Empya ey’Olungereza eya 2013 n’enkyusa ez’ennimi endala.\nOKUWA ERINNYA LYA KATONDA EKITIIBWA\n3, 4. (a) Biwandiiko ki eby’edda ebirimu erinnya lya Katonda? (b) Bwe kituuka ku linnya lya Katonda, kiki abavvuunuzi ba Bayibuli bangi kye bakoze?\n3 Abo abeekenneenya ebiwandiiko bya Bayibuli eby’edda eby’Olwebbulaniya, gamba ng’Emizingo egy’Ennyanja Enfu, bakizudde nti ennukuta ennya ez’Olwebbulaniya ezikiikirira erinnya lya Katonda zisangibwa mu biwandiiko ebyo emirundi mingi nnyo. Ng’oggyeeko okusangibwa mu biwandiiko by’Olwebbulaniya eby’edda, erinnya lya Katonda lisangibwa ne mu Septuagint ezimu ez’Oluyonaani ezaakozesebwanga okuva mu kyasa eky’okubiri E.E.T. okutuuka mu kyasa ekisooka E.E.\n4 Wadde nga waliwo obukakafu bungi obulaga nti erinnya lya Katonda lirina okubeera mu Bayibuli, enkyusa za Bayibuli nnyingi zaggibwamu erinnya lya Katonda ettukuvu. Mu butuufu, nga waakayita emyaka ebiri gyokka oluvannyuma lw’Enkyusa ey’Ensi Empya ey’Ebyawandiikibwa eby’Oluyonaani okufulumizibwa mu 1950, enkyusa eyitibwa American Standard Version yaddamu okufulumizibwa. Bayibuli eyo bwe yasooka okufulumizibwa mu 1901 yalimu erinnya lya Katonda, kyokka bwe yaddamu okufulumizibwa mu 1952, teyaliimu linnya lya Katonda. Lwaki? Abavvuunula Bayibuli eyo baagamba nti “tekisaana n’akatono” kukozesa linnya lya Katonda. Abavvuunuzi ba Bayibuli endala nnyingi, ez’Olungereza n’ez’ennimi endala, nabo bagoberedde enkola eyo y’emu.\n5. Lwaki kikulu obutaggya linnya lya Katonda mu Bayibuli?\n5 Ddala eky’okuba nti abavvuunuzi bateeka oba baggya erinnya lya Katonda mu nzivuunula zaabwe kikulu? Omuvvuunuzi omulungi aba alina okumanya ekigendererwa ky’oyo alina obwanannyini ku ebyo by’avvuunula, kubanga ekyo kimuyamba ng’asalawo engeri gy’alina okuvvuunulamu. Waliwo ebyawandiikibwa bingi mu Bayibuli ebiraga nti erinnya lya Katonda kkulu nnyo era nti lirina okutukuzibwa. (Kuv. 3:15; Zab. 83:18; 148:13; Is. 42:8; 43:10; Yok. 17:6, 26; Bik. 15:14) Yakuwa Katonda, oyo eyawandiisa Bayibuli, yaluŋŋamya abo abaagiwandiika okukozesa erinnya lye emirundi mingi. (Soma Ezeekyeri 38:23.) N’olwekyo, abavvuunuzi bwe baggya mu nzivuunula zaabwe erinnya lya Katonda erisangibwa emirundi mingi mu biwandiiko bya Bayibuli eby’edda, baba tebassizza kitiibwa mu Katonda.\n6. Lwaki Enkyusa ey’Ensi Empya ey’Olungereza eya 2013 erimu erinnya lya Katonda emirundi emirala mukaaga okusinga eya 1984?\n6 Obukakafu obulaga nti erinnya lya Katonda lirina okubeera mu Bayibuli bweyongedde. Mu Enkyusa ey’Ensi Empya ey’Olungereza eya 2013 erinnya lya Katonda lirimu emirundi 7,216. Mu nkyusa eno erinnya lya Katonda lisangibwa mu bifo ebirala 6 we litaali mu nkyusa eya 1984. Bitaano ku bifo ebyo bisangibwa mu 1 Samwiri 2:25; 6:3; 10:26; 23:14, 16. Lyateekebwa mu bifo ebyo kubanga Emizingo egy’Ennyanja Enfu egyaliwo emyaka egisukka mu 1,000 ng’ebiwandiiko by’Abamasoleti eby’Olwebbulaniya tebinnabaawo, girimu erinnya lya Katonda mu nnyiriri ezo. Ate ekifo ekirala mwe lyayongerwa kye Ekyabalamuzi 19:18, era lyayongerwamu oluvannyuma lw’okwekenneenya ebiwandiiko ebirala eby’edda.\n7, 8. Makulu ki agali mu linnya Yakuwa?\n7 Abakristaayo ab’amazima erinnya lya Katonda balitwala nga kkulu nnyo. Mu ebyongerezeddwako mu Enkyusa ey’Ensi Empya eya 2013 mulimu okutangaazibwa okukwata ku makulu g’erinnya lya Katonda. Kyazuulibwa nti erinnya Yakuwa lirina akakwate n’ekigambo ky’Olwebbulaniya ha·wah,’ ekitegeeza “Aleetera Ebintu Okubaawo.” * Edda ebitabo byaffe byannyonnyolanga amakulu g’erinnya lya Katonda nga bijuliza Okuva 3:14 (NW), awagamba nti: “Nja Kubeera Ekyo Kye Nnaasalawo Okubeera.” Bwe kityo, Enkyusa ey’Ensi Empya eya 1984 yagamba nti erinnya lya Katonda litegeeza nti “asobola okuba ekyo kyonna ky’ayagala okusobola okutuukiriza ekyo ky’aba asuubizza.” * Naye Ebyongerezeddwako A4 mu Enkyusa ey’Ensi Empya eya 2013 wagamba nti: “Wadde ng’erinnya Yakuwa lizingiramu amakulu ago, amakulu agalirimu tegakoma ku ky’okuba nti asobola okuba ekyo kyonna ky’asalawo okubeera. Gazingiramu n’eky’okuba nti asobozesa ebitonde bye okukola kyonna ekyetaagisa okusobola okutuukiriza ekigendererwa kye.”\n8 Yakuwa asobozesa ebitonde bye okubeera ekyo ky’ayagala. Ng’atuukagana n’amakulu g’erinnya lye, Katonda yasobozesa Nuuwa okufuuka omuzimbi w’eryato, Bezaleeri okubeera omukugu mu mirimu egy’emikono, Gidiyoni okubeera omulwanyi omuzira, ne Pawulo okubeera omutume eri amawanga. Mazima ddala, erinnya lya Katonda lya makulu nnyo eri abantu be. Era akakiiko ka New World Bible Translation tekasobola mulundi na gumu kuwagira kya kuggya linnya lya Katonda mu Bayibuli.\n9. Lwaki essira lissiddwa ku kuvvuunula Bayibuli mu nnimi endala?\n9 Leero, Enkyusa ey’Ensi Empya eri mu nnimi ezisukka mu 130 era abavvuunuzi mu nnimi ezo zonna bafubye okuzza erinnya lya Katonda wonna we lirina okubeera mu Bayibuli. (Soma Malaki 3:16.) Ku luuyi olulala, abavvuunuzi ba Bayibuli bangi baggya erinnya lya Katonda mu nzivuunula zaabwe, mu kifo we lyandibadde ne bassaawo ebitiibwa nga “Mukama” oba erinnya lya katonda omu ow’omu kitundu. Eyo ye nsonga esinga obukulu lwaki Akakiiko Akafuzi ak’Abajulirwa ba Yakuwa katadde essira ku kuyamba abantu bangi nga bwe kisoboka okufuna Bayibuli essa ekitiibwa mu linnya lya Katonda.\nENKYUSA YA BAYIBULI ENTUUFU ERA ETEGEEREKEKA OBULUNGI\n10, 11. Obumu ku buzibu abavvuunuzi b’Enkyusa ey’Ensi Empya mu nnimi endala bwe baayolekagana nabwo bwe buliwa?\n10 Waaliwo okusoomooza okutali kumu mu kuvvuunula Bayibuli mu nnimi ezitali zimu. Ng’ekyokulabirako, abavvuunuzi b’Enkyusa ey’Ensi Empya ey’Olungereza eyasooka, baagoberera enkola abavvuunuzi ba Bayibuli ez’Olungereza abamu gye baagoberera nga bavvuunula ekigambo ky’Olwebbulaniya “Sheol” mu nnyiriri nga Omubuulizi 9:10. Olunyiriri olwo lwali lusoma bwe luti: “Tewali mulimu, newakubadde okuyiiya ebintu, newakubadde okumanya, newakubadde amagezi mu Sheʹol, gy’ogenda.” Abavvuunuzi ba Bayibuli ez’ennimi endala bangi baasanga obuzibu mu kuvvuunula ekigambo “Sheol” olw’okuba abantu abasinga obungi aboogera ennimi ezo baali tebamanyi kigambo ekyo ate nga ne mu nkuluze zaabwe tekiriimu. Ate abamu bwe baakisomanga baalowoozanga nti kifo ekya ddala ekiriko we kiri. Bwe kityo, abavvuunuzi mu nnimi ezo bakkirizibwa okuvvuunula amakulu g’ekigambo “Sheol” n’ekigambo ky’Oluyonaani “Hades” nga bakozesa ekigambo “amagombe.”\n11 Mu Lungereza ekigambo ky’Olwebbulaniya neʹphesh n’ekigambo ky’Oluyonaani psy·kheʹ baabivvuunula nga bakozesa ekigambo “soul” wonna we byasangibwanga. Naye tekyali kyangu kugoberera nkola eyo mu nnimi endala. Lwaki? Kubanga ebigambo bye baali basobola okukozesa okuvvuunula ekigambo ekyo byali biyinza okuleetera abantu abamu okulowooza nti “soul” kintu ekiva mu muntu ng’amaze okufa ne kisigala nga kiramu. Okusobola okumalawo obuzibu obwo, abavvuunuzi bakkirizibwa okuvvuunula ekigambo “soul” okusinziira ku makulu ge kirina mu lunyiriri mwe kiri. Okusobola okutegeera amakulu ag’enjawulo ge kirina, baagoberera obulagirizi obuli mu ebyongerezeddwako mu New World Translation of the Holy Scriptures—With References. Bwe kityo, essira lyassibwa ku kuyamba omusomi okutegeererawo by’asoma, era ebirala by’ayinza okwetaaga okumanya ne bissibwa mu bugambo obuli wansi.\n12. Ezimu ku nkyukakyuka ezaakolebwa mu Enkyusa ey’Ensi Empya eya 2013 ze ziruwa? (Laba n’ekitundu “Enkyusa ey’Ensi Empya ey’Olungereza eya 2013,” mu magazini eno.)\n12 Ebibuuzo abavvuunuzi abatali bamu bye baabuuzanga byayamba akakiiko ka New World Bible Translation okukiraba nti waliwo n’ebigambo ebirala ebyali bisobola okuwa amakulu amakyamu. Bwe kityo, mu Ssebutemba 2007, Akakiiko Akafuzi kaasalawo nti Enkyusa ey’Ensi Empya ey’Olungereza eddemu okwekeneenyezebwa okukola enkyukakyuka ezeetaagisa. Nga bakola enkyukakyuka ezo, ebibuuzo nkumi na nkumi abavvuunuzi abatali bamu bye baabuuza byekenneenyezebwa. Ebigambo by’Olungereza ebikadde byaggibwamu mu kifo kyabyo ne muteekebwamu ebikozesebwa ennaku zino, era essira lyassibwa nnyo ku kukozesa ebigambo ebyangu okutegeera kyokka nga biggyayo bulungi amakulu. Okukolera ku bintu ebimu abavvuunuzi ab’ennimi endala bye baakola nakyo kyasobozesa okufulumya Bayibuli ey’Olungereza ennungi ennyo.—Nge. 27:17.\nBANGI BAASIIMA NNYO\n13. Bayibuli eya 2013 ekutte etya ku bantu?\n13 Enkyusa ey’Ensi Empya ey’Olungereza eya 2013 ekutte etya ku bantu? Waliwo amabaluwa mangi agaweerezeddwa ku kitebe kyaffe ekikulu ng’abantu abatali bamu booleka okusiima kwabwe. Bangi bakkiriziganya n’ebigambo bya mwannyinaffe omu eyagamba nti: “Bayibuli eringa akasanduuko omuli ebintu eby’omuwendo ebitali bimu. Bw’osoma ebigambo bya Yakuwa ng’okozesa Bayibuli eya 2013 obanga abikkudde akasanduuko ako n’ogenda nga weekenneenya buli kimu ku bintu eby’omuwendo ebyo, nga weetegereza langi yaabyo, enkula yaabyo, n’engeri ennungi gye birabikamu. Okusoma Ebyawandiikibwa mu lulimi olutegeerekeka obulungi kinnyambye okwongera okutegeera Yakuwa, era bwe mba nsoma mpulira ng’ali mu mikono gya Kitange oyo, ng’ali awo ansomera ebigambo bye ebiwoomu.”\n14, 15. Enkyusa ey’Ensi Empya ekutte etya ku bantu aboogera ennimi endala?\n14 Enkyusa ey’Ensi Empya ey’Olungereza si ye yokka ekutte ku bantu. Omusajja omu nnamukadde ow’omu Sofia, Bulgaria, yayogera bw’ati ku Enkyusa ey’Ensi Empya ey’Olubulugaliya: “Nsomye Bayibuli okumala emyaka mingi naye sisomangako Bayibuli nnyangu kutegeera era entuuka ku mutima ng’eno.” Ate oluvannyuma lw’okufuna Enkyusa ey’Ensi Empya mu lulimi Olwalubaniya, mwannyinaffe omu yagamba nti: “Ng’Ekigambo kya Katonda kinyuma nnyo mu Lwalubaniya! Nkizo ya maanyi Yakuwa okwogera naffe mu lulimi lwaffe!”\n15 Mu nsi nnyingi, Bayibuli ziri ku buseere era si nnyangu kufuna, n’olwekyo okufuna Bayibuli eba nkizo ya maanyi. Alipoota emu okuva mu Rwanda yagamba nti: “Okumala emyaka mingi abantu abasinga obungi be twasomesanga Bayibuli baali tebakulaakulana olw’okuba tebaalina Bayibuli. Baali tebasobola kugula Bayibuli ezaali zitundibwa. Ate era ennyiriri ezimu mu Bayibuli ezo si nnyangu kutegeera era ekyo nakyo kyalemesanga abantu okukulaakulana mu by’omwoyo.” Naye ebintu byakyuka oluvannyuma lw’okufuna Enkyusa ey’Ensi Empya mu Lunyalwanda. Ab’omu maka agamu mu Rwanda omuli abaana abana abavubuka baagamba nti: “Twebaza nnyo Yakuwa n’omuddu omwesigwa okutuwa Bayibuli eno. Tuli baavu nnyo era tetwalina ssente zigulira buli omu mu maka Bayibuli. Naye kati buli omu ku ffe alina Bayibuli. Tukiraga nti tusiima Yakuwa olw’ekyo kye yatukolera nga tusomera wamu Bayibuli ng’amaka buli lunaku.”\n16, 17. (a) Kiki Yakuwa ky’ayagaliza abantu be? (b) Kiki kye tusaanidde okuba abamalirivu okukola?\n16 Tusuubira nti Enkyusa ey’Ensi Empya ejja kweyongera okufulumira mu nnimi endala nnyingi. Sitaani agezaako nnyo okuziyiza omulimu gw’okuvvuunula Bayibuli, naye tuli bakakafu nti Yakuwa ayagala abantu bonna okumuwuliriza ng’ayogera gye bali mu ngeri etegeerekeka obulungi. (Soma Isaaya 30:21.) Ekiseera kijja kutuuka ‘ensi lw’ejja okujjula okumanya Yakuwa, ng’amazzi bwe gasaanikira ennyanja.’—Is. 11:9.\n17 Ka bulijjo tweyongere okukozesa mu bujjuvu ebirabo byonna Yakuwa by’atuwa, nga mw’otwalidde n’enkyusa ya Bayibuli essa ekitiibwa mu linnya lye. Kkiriza Yakuwa ayogerenga naawe buli lunaku okuyitira mu Kigambo kye. Yakuwa asobola okuwuliriza essaala zaffe. Bwe tuba n’empuliziganya ennungi ne Yakuwa, kijja kutuyamba okweyongera okumumanya era tujja kweyongera okumwagala.—Yok. 17:3.\n“Nkizo ya maanyi Yakuwa okwogera naffe mu lulimi lwaffe!”\n^ lup. 2 Laba Ebyongerezeddwako A1 mu New World Translation eya 2013, ne Watchtower eya Maayi 1, 2008 wansi w’ekitundu “Enzivvuunula ya Bayibuli Ennungi Ogimanyira ku Ki?”\n^ lup. 7 Waliwo n’ebitabo ebirala ebikkiriziganya n’ennyinnyonnyola eyo, naye abantu abamu tebakkiriziganya nayo.\n^ lup. 7 Laba New World Translation of the Holy Scriptures—With References, Appendix 1A wansi w’omutwe “Erinnya lya Katonda mu Byawandiikibwa eby’Olwebbulaniya,” lup. 1561.\nOMUNAALA GW'OMUKUUMI—OGW'OKUSOMA MU KIBIINA Ddesemba 2015


Minisita Aceng Awakanyizza Abamuyimbirira - Radio Simba - Ennene\nMinisita Aceng awakanyizza abamuyimbirira\nMinisita w’Ebyobulamu Hon.Dr.Jane Ruth aceng avuddeyo nayanukula ku kifaananyi kye ekibadde kitambula ku social media nga kiraga nti yatuuzizza olukiiko awatabadde social distance nga tayambadde na Mask.\nMinisita Aceng agamba nti tanakuba ku lukiiko lwabyabufuzi wabula yabadde atongoza kugaba Mask mu Gombolola y’e Aromo wamu n’okutendeka abantu ennyambala yaazo ku lwokutaano nga 10-July-2020.\nWabula mu kadde ako ku kyalo kyekimu Abavubuka wamu nabebyobulamu mu kitundu babadde basomesebwa ku ngeri y’okugabamu obutimba bw’ensiri.\nBano bebakyamuse nga bawulidde ku kya mask nga era bakitegedde nti Minisita w’Ebyobulamu gwe bayita ‘Maama Corona’ waali nebagenda okumulaba nga kyabadde kizibu okubafuga nga bwekirabika mu bifaananyi.\nMinisita gamba nti yatutte obudde okusomesa abavubuka ku mask era bavuddewo nga bayize omugaso gwa mask ne social distance.\nNga Minisita ali mu lutalo lw’okulwanyisa ekirwadde kya #COVID-19 era ayagala okwesimbawo ku kifo ky’omubaka omukyala owa Disitulikiti y’e Lira agamba nti amanyi bulungi ebiragiro n’ebirina okugobererwa naddala ebyateekebwawo Gavumenti.\nMinisita akubirizza abantu okugenda mu maaso n’okwambala Mask, okulekawo akabanga, wamu n’okunaaba engalo ne ssabbuuni.


Bukedde Online - Abalunzi b'e Ssembabule bali mukutya olw'eddagala lya Kalusu okubaggwaako\nABALUNZI mu Disitulikiti y'eSsembabule balaze okutya olw'eddagala erigema ekirwadde kya Kalusu okuggwawo ng'abasinga tebafunye ekiyinza okuviirako obulwadde okusigala mu nte.\nBano basinzidde mu lukiiko lw'abakulembeze n'abasawo b'ebisolo olutuuziddwa ku District ne basaba Government okubongera eddagala olw'ekirwadde kino okwongera okwegiriisiza mu District.\nOkusinziira ku Akulira ebya Production eSsembabule Dr Emmanuel Kawooya, Government yakatuusa Doozi emitwalo ebiri kyokka tezimaze bantu bonna n'agamba nti basazeewo nga District okuteega buli ewali ekkubo erigatta ku District endala okutaayiza ente ezifulumizibwa n'okuyingira kiyambeko mu kukendeeza ekirwadde.\nSsentebe w'akabuga k'eSsembabule Jude Kasekende alabudde abasuubuzi obutetantala kusuubulayo nte kiyambeko obutasaasanya kirwadde n'alaga obwennyamivu olwa Poliisi okukkiriza abamu okuyisaawo ente nga basasuddeyo akasente.\nOmubaka wa President eSsembabule Henry Baguma atabukidde Kkooti y'eSsembabule eyawadde abasuubuzi munaana abaakwatibwa nga bakukusa ente mu kiro n'agamba nti oyo yenna anaddamu okukwatibwa teri kumukkiriza kweyimirirwa.


Bukedde Online - Bannaddiini bambalidde abeebyokwerinda olw'okutta abantu\nBy Bya LAWRENCE KITATTA, PETER SAAVA ne LUKE KAGIRI\nBANNADDIINI bongedde okuvumirira effujjo eryeyolese mu kunoonya akalulu ne balabula abakozesa olulimi oluyinza okwongera okusajjula embeera "olw'okukuba ku nnyama".\n"Abantu baffe bangi battiddwa. Abalala bali ku bitanda ne mu makomera. Abeewaanira mu kukuba ku nnyama beerabidde nti be batta balonzi be baagala okubalonda? Ani anaabalonda ng'ate abalonzi be mukuba ku nnyama?" Ssaabasumba Dr. Cyprian Kizito Lwanga bwe yalabudde.\nGen. Elly Tumwine yayogedde ku kwekalakaasa okwabaddewo oluvannyuma lwa Bobi Wine okukwatibwa ng'ali e Luuka mu Busoga ku Lwokusatu. N'agamba: Tulagidde abaserikale okukuba ku nnyama abeekalakaasa. Okwekalakaasa okwabadde mu Kampala n'ebitundu ebirala kwafiiriddemu abantu abasoba mu 40 n'abalala baalumiziddwa bali ku bitanda. Abalala abasoba mu 300 bali mu makomera.\nMu kusaba okwabadde mu masinzizo agenjawulo ku Lwomukaaga mu Baadiventi ne ku Ssande mu makanisa n'Eklezia bannaddiini baakubirizza buli muntu okukuuma emirembe nga bagamba nti Uganda yaffe ffenna tekyetaagisa kuyiwa musaayi. Dr. Lwanga yagambye nti, "ffenna kitukakatako okukuuma emirembe ate tukuume amateeka agalambika okwewala corona kubanga kitukakatako okukuuma obulamu bw'abantu. Yennyamidde olw'abattiddwa okuli Ssaabakristu w'ekigo kya Kasaala mu Luweero eyakubiddwa essasi.\n"Okukwasisa amateeka ga corona kirungi naye bannamagye mukomye okukozesa amaanyi agasukkiridde. Ate bwe muba mukwasisa amateeka muleme kusosola mu bantu ng'abamu mubaleka ate abalala mubakozesaako amaanyi agasukkiridde", bwe yagambye. Yasabye akakiiko k'ebyokulonda okuvaayo n'eddoboozi ery'amaanyi. Ebitongole by'ebyokwerinda nabyo okubaako ne kye bikolawo okulaba ng'obulamu bwa Bannayuganda buyisibwa kyenkanyi.\nSsentebe w'olukiiko lw'Abepisikoopi Bp. Joseph Anthony Ziwa yasinzidde mu mmisa e Kiyinda - Mityana n'ategeeza: Ekyabaddewo kibi nnyo era tekirina kuddamu kulabikako. Eggye lya UPDF lirina kubeera ly'abantu era nga libawa obukuumi, so si kukola ebyo ebyakoleddwa. "Abakuumaddembe balina okukyusa ekifaananyi eggwanga mwe libalabira. Tebalina kuddamu kutta bantu. Edda eggye lyayitibwanga Uganda Army. Erinnya ne likyuka ne lifuuka Uganda People's Defence Forces ekitegeeza eggye ly'abantu.\nBino ebyeyongera okubaawo bibi nnyo era tubivumirira kubanga tebikwatagana na linnya lya ggye ly'abantu", bwe yagambye. "Embeera eno egenda kukosa n'ekifaananyi kya Uganda ekitandise okufa mu mawanga g'ebweru. Ensi nnyingi ziyimirirawo ku byabulambuzi era bwe baatadde ekisaawe e Ntebe, baasoose kukkiriza nnyonyi zireeta balambuzi.\nKijja kuba kizibu omuntu okuva e Bulaaya okujja wano okulambula ate alabe emirambo oba omusaayi gw'abantu oguyiika", bwe yalabudde. N'asaba Bannayuganda okuyisibwa ekyekanyi. Amateeka agassibwawo akakiiko k'ebyokulonda gakwasibwe mu bwenkanya waleme kubeerawo baana na byana. Missa y'okukuza olunaku lw'essaza lya Kiyinda - Mityana yeetabiddwaako Omulabirizi wa Mityana, Rt. Rev. James Bukomeko naye eyavumiridde ebigenda mu maaso mu ggwanga.\n"Kya nnaku nnyo era kyennyamiza okufiirwa abantu abangi bwe batyo mu mbeera eyo. Kitukosa wano n'ebweru. Tusaba embeera eyo ey'okuwalaggana n'okusosola mu byobufuzi ereme kuddamu kulabikako", bwe yalabudde. Ku Lwomukaaga, Omusumba w'Abadiventi, Samuel Kajoba naye yavumiridde ettemu eryabaddewo n'agamba nti obulamu bw'omuntu kya muwendo munene ogutateekwa kufiira mu kalulu.\nSsaabalabirizi Dr. Stephen Kazimba Mugalu yategeezezza nti naye kata alugenderemu naye endabika y'emmotoka ye n'emutaasa. "Ku luguudo lwa Namirembe, abavubuka baali bangi nga beekalakaasa nga bayimiriza buli mmotoka eyitawo. Eyange eriko ebigyogerako ebyavuddeko abavubuka okunsonyiwa", bwe yagambye mu kkanisa ya St. Andrew's Bukoto.\nN'asaba abantu bonna n'ebitongole by'ebyokwerinda okufaayo okumanya nti bye bakola bandiwulidde batya ssinga bikoleddwa ku bo? Ne yennyamira nti okumanya effujjo terigasa lyatwaliddemu n'abaabadde mu ngoye za langi zaabwe omuli n'abazambala nga tebafuddeeyo ku byabufuzi, beeyambalira kunyuma.\nAbo bonna baakoseddwa. Kibi nnyo. "Omukyala omukulu yabadde atambula mu kibuga ng'ayambadde akagoye ka kyenvu abavubuka ne bamulagira akaggyemu. Kyannenyamizza nnyo okumulaba ng'alinga asigadde obwereere. Nsaba ebikolwa bino bireme kukomawo kuba byatutte obulamu bw'abantu bangi." Bwe yannyonnyodde.\nYavumiridde abaserikale n'avumirira abaggadde amakubo n'okwonoona ebintu ky'agamba nti kifiirizza eggwanga n'awa ekyokulabirako nti enguudo ezaayonooneddwa zirina okuddamu okukolebwa so nga ssente zandibadde zissibwa ku birala.\nFr. Mayanja eyakulidde mmisa e Lubaga yasabye okuyimbula abaakwatiddwa. N'agamba nti "tutandise okweraliikirira oba tunaafuna okulonda okulungi kubanga twasooka kubiraba mu kamyufu."\nMmengo eyongezza empooza


Bukedde Online - Abakozesa obubi enguudo baakuvunaanibwa - Jennifer Musisi\nAbakozesa obubi enguudo baakuvunaanibwa - Jennifer Musisi\nEyakukulidde omulambo g'omwana mu kibookisi...\nObukooti obuwanvu bunyumira abawala abatonotono...\nENGUUDO 10 ezibadde zikolebwa KCCA ku ssente za Gavumenti eya wakati ziwedde, dayirekita wa Kampala, Jennifer Musisi Ssemakula n’alabula abazikozesa okwewala okumenya amateeka kubanga anaakwatibwa bajja kumukangavvula.\nJennifer Musisis ( ku ddyo) ng’alambula enguudo ezaakoleddwa.\nEnguudo zino kuliko olwa Ssemugooma mu Kisenyi, Mpaabaana, Nakivubo Road, Mutebi Road, Archer road, enguudo ezeetooloola paaka ya USAFI, olwa Kisenyi n’olugatta ku Bombo Road.\nMusisi eyabadde ne yinginiya Andrew Kitaka, akulira okutegekera ekibuga Moses Atwine n’abakozi ba KCCA eggulo baalambudde nguudo zino ne beebaza kkampuni ezizikoze ne babasaba okumaliriza ebitundu ebitannaba kuggwa.\nAbasuubuzi baamusiimye ne bamwebaza okubawonya enfunfu era ne bamusaba okuzissaako amataala. Musisi yabasuubizza okussa amataala ku nguudo zino.\nYeebazizza abakulaakulanyizza Kisenyi okutuuka ku ddaala kw’ali naddala abazimbye ppaaka za takisi ne bbaasi.\nYalabudde bannakamapala abatandikiddewo okuzisuulako kasasiro, okuzikolerako n’okuzigyamawaza okukikomya.\nN’agamba nti KCCA ekyagenda mu maaso n’okukola enguudo endala okuli olwa Jaguar oluva ku ppaaka ya Kisenyi Bus Terminal ne luyita awaali essomero lya Nabagereka.\nYagambye nti enguudo zino ze zibadde zisibye pulojekiti y’oluguudo lwa Namirembe road okutandika, n’agamba nti okuva bwe ziwedde bagenda kulutandika omwezi ogujja.\nLugenda kutandikira wa Bakuli ku bitaala okutuuka ku Entebbe Road.\nOmwogezi wa KCCA, Peter Kaujju oluvannyuma lw’okulambula yategeezezza nti obuwumbi 29 bwaweebwaayo Gavumenti ya wakati. Kkampuni okuli Sterling ne Energo ze zikoze enguudo zino .\nYagambye nti babadde baayimiriza okukola olwa Namirembe Road nga baagala enguudo endala ezigenda okukozesebwa zisooke zimalirizibwe.\n“Enguudo ezigenda okusinga okukozesebwa ng’oluguudo lwa Namirembe road luggaddwa kuliko olwa Ssemugooma, Jaguar, Mutebi, Luzige ne Mpaabaana n’eziyita ewa Kisekka.\nKkampuni ya Sterling yakwasibwa omulimu gw’okukola oluguudo luno ku buwumbi 23 . Abamu ku baddereeva naddala abakolera mu ppaaka ya takisi eya Namirembe Road basabye KCCA ebayambe ebakolere akaguudo akayita emabega wa Centenary Bank n’okukka ku Uhuru eya Nakivubo okubataasa ku kavuyo akayinza okubeerawo nga olwa Namirembe luggaddwa nga batandise okulukola.\nAkulira eggwanika mu KCCA asuddewo omulimu\nAbakolera ku Namirembe Road beekalakaasizza\nOkukola oluguudo lw’e Namirembe luttukizza enkaayana\nPalamenti eyise Jeniffer Musisi emukunye\nJeniffer Musisi asimattuse abasuubuzi b’e Wandegeya\nOlukiiko oluyitiddwa okutabaganya Lukwago ne Jeniffer Musisi lusasise


Bukedde Online - Abaserikale musse ekitiibwa mu Ssemateeka - Ssaabasumba Lwanga\nMinisitule y'ebyenjigiriza ekoze enkyukaky...\nSSAABASUMBA w’Essaza Ekkulu erya Kampala, Dr. Cyprian Kizito Lwanga asabye abakuumaddembe okuyisa obulungi Bannayuganda n'okussa ekitiibwa mu ssemateeka w’eggwanga.\nSsaabasumba Lwanga n'omumyuka wa Pulezidenti, Edward Kiwanuka Ssekandi.\nSSAABASUMBA w'Essaza Ekkulu erya Kampala, Dr. Cyprian Kizito Lwanga asabye abakuumaddembe okuyisa obulungi Bannayuganda n'okussa ekitiibwa mu ssemateeka w'eggwanga.\nYasinzidde mu Mmisa ey'okukuza olunaku lw'Essaza erya Kampala n'okujaguza emyaka 54 bukya ssaza lino litandikibwawo mu 1966. Yavumiridde ebikolwa eby'okutyoboola eddembe ly'obuntu naddala mu kiseera kino eky'okunoonya akalulu.\nYabadde mu Lutikko e Lubaga ku Ssande. "Gavumenti bw'eba yateekawo okulonda, abakuumaddembe balina okussa ekitiibwa mu ddembe ly'obuntu n'okubaleka okwetaaya," Ssaabasumba bwe yategeezezza. Yavumiridde effujjo eryakolebwa ku Musumba w'e Masaka eyawummula, John Baptist Kaggwa n'ab'Embogo wiiki ewedde poliisi ng'eduumirwa Alex Mwine Mukono bwe yakuba mu bantu abali mu Mmisa omukka ogubalagala.\nDr. Lwanga era yatongozza omubala gw'Essaza omupya ogugamba: Tunnyikize okukkiriza, okusuubira n'okwagala nga tubeera bajulirwa ba Kristu abalungi. Omumyuka wa Pulezidenti, Edward Kiwanuka Ssekandi yeebazizza Eklezia olw'okulambika abantu n'okubagatta.\nAte Katikkiro wa Buganda, Charles Peter Mayiga mu bubaka bwe yatisse minisita wa Kabaka ow'ebyenkulaakulana, Dr. Prosperous Nankindu Kavuma, yasabye abantu okwongeramu amaanyi okulaba nga bakuuma n'okwongera kw'ebyo ebituukiddwaako mu myaka 54 egy'essaza.\nLubaga ku Ssande\nLwaki Gavumenti erwana ne bannannyini bbaasi okubaggya wakati mu Kampala\nGaddafi yeekyaye nâ€™ayokya enzizi zâ€™amafuta\nAmawulire ga Gaddafi okufa gabatiisizza\nâ€˜Gaddafi oba mulamu aveeyo tumulabeâ€™


Bukedde Online - Ekibiina kya Gen. Mugisha Muntu akituumye erinnya\nEkibiina kya Gen. Mugisha Muntu akituumye erinnya\nAbazigu batemyetemye ssemaka ne bamutta\nBannabyabufuzi bavuluze enteseganya za Museveni...\nEKIBII NA ky’ebyobufuzi ekipya ekya Gen. Mugisha Muntu eyakaabulira FDC olw’obutakkaanya ne Dr. Kizza Besigye kituumiddwa National Alliance Party, NAP.\nAkakiiko k’ebyokulonda ke kalindiriddwa okuwa Maj. Gen. Muntu satifikeeti ekakasa ekibiina kino nti kiri mu mateeka ng’ebibiina byobufuzi ebirala era kya ddembe okulonda abakulembeze n’okuggulawo amatabi mu Uganda yonna nga kigoberera amateeka agafuga ebibiina byobufuzi.\nNational Alliance Party (NAP), moto yaakyo egamba nti ‘Country before Self ’ (ekivunulwa nti, ‘eggwanga lye lisooka’, wabula langi z’ekibiina kino, akabonero n’ekitebe ky’ekibiina bikyakuumibwa nga bya kyama.\nMaj. Gen Muntu eyali Pulezidenti wa FDC wakati wa November 22, 2012 ne November 24 2017, yalangirira nga September 25, 2018 nti avudde mu FDC n’asuubiza okutongoza ekibiina ky’ebyobufuzi ekipya nga Ssekukkulu tennatuuka.\nEnsonda mu kibiina ekipya zaategeezezza nti enteekateeka zonna ziwedde era okuggyako nga wanaabawo ekinaakyukamu, ekibiina kya National Alliance Party (NAP) kisuubirwa okutongozebwa ku Lwokutaano lwa wiiki ejja December 21, 2018 terunnayita.\nBwe yatuukiriddwa, Muntu yategeezezza nti akakiiko k’ebyokulonda ke balinda okukakasa ebiwandiiko by’ekibiina kyabwe kubanga empapula ne kalonda yenna eyeetaagisa mu kutandika n’okuwandiisa ekibiina ky’ebyobufuzi baabimaliriza dda. “ Ssiyinza kwogera bisingako awo okutuusa ng’akakiiko k’ebyokulonda kakasizza ebiwandiiko byaffe”, Maj. Gen. Muntu bwe yategeezezza omusasi ono.\nEnsonda zitegeezezza nti, Muntu waakusooka kukola ng’omuyima w’ekibiina kino ng’ayambibwako abakwanaganya abakulira ebitundu bya Uganda ebina; Buganda, Obugwanjubwa, Obukiika kkono n’Obuvanjubwa.\nNg’oggyeeko abakwanaganya b’ekibiina abagenda okukulira ebitundu, ekibiina kigenda kubeera n’abakunzi n’okukumaakuma abantu nga bano baakubeera ku mitendera ogw’ebitundu bya Uganda ebina.\nAbakulembeze bano baakusooka kubeera bakiseera buseera nga Ttabamiruka w’ekibiina bw’ateekebwateekwa okulonda abakulembeze b’ekibiina abajjuvu.\nAmannya g’abakulembeze bano gakyakuumibwa nga ga kyama kyokka ensonda zaategeezezza nti abasinga be bamu ku babadde abakulembeze ku lukiiko olufuzi olwa FDC abaagobeddwa mu lutuula olw’enjawulo olwa FDC olwatudde ku Lwokutaano e Najjanankumbi.\nAbamu ku baagobeddwa FDC kuliko: Rajab Kaaya Ssemakula (abadde akulira FDC mu Buganda), Alice Alaso (abadde akulira FDC mu bugwanjubwa), omubaka Paul Mwiru (abadde omumyuka w’omwogezi), Yowasi Bihande (abadde akulira okukunga abantu mu bugwanjuba), omubaka Ezati Kassiano Wadri (abadde akulira okukunga abantu mu bikiika kkono) n’abalala.\nKigambibwa nti FDC okugoba abakulembeze abo kyaddiridde amawulire okubagwa mu matu nti baasazeewo okugenda mu kibiina kya Muntu era yabawadde dda ebifo.\nMUNTU ALEESE KATIKKIRO MULIIKA\nMaj. Gen Muntu ne banne bwe baayabulidde FDC, ensonda zaategeezezza bali mu nteeseganya n’eyali Katikkiro wa Buganda Dan Muliika okubeera ssentebe w’ekibiina kino olw’obugundiivu n’obumanyirivu bw’alina mu byobufuzi n’obukulembeze.\nMuliika yateegezezza omusasi ono nti talina buzibu kwogeraganya n’abantu abalina ebigendererwa ebyokutereeza n’okukulaakulanya Uganda okugituusa ku mitendera buli Munnayuganda w’asobola okugyeyagaliramu.\n“ Nze ssaagalirako ddala bibiina byabufuzi ebitalina mulamwa na bigendererwa y’ensonga lwaki sirina kibiina kya byabufuzi, naye bannaffe abo bwe baabeera baagala twogere, nze sirina buzibu”, Muliika bwe yategeezezza ku ssimu eggulo.\nYagambye nti ekibiina kyonna ekitalina kiruubirirwa ye tayinza kukibeeramu n’agamba nti ebyobufuzi biringa muzannyo gwa mupiira, ttiimu yonna erina okunoonya okuteeba ggoolo okusobola okutuuka ku kigendererwa eky’okuwangula ebikopo oba empaka.\nEnsonda zaategeezezz nti Muntu era ali mu nteeseganya ne bannabyabufuzi Ben Wacha eyali owa UPC nga yakiikirirako ekitundu kya Oyam North ng’ono baagala abeeressaabawandisi w’ekibiina ekipya.\nAbalala Muntu baali mu nteseganya nabo be bannamateeka Dan Wandera Ogalo, Wilberforce Seryazi abagenda okubeera ku ttiimu y’akakiiko ak’ebyamateeka mu kibiina ekipya era kigambibwa nti bano be bamu ku babadde mu nteekateeka ez’okuwandiisa ekibiina mu kakiiko k’ebyokulonda.\nKyakaanyiziddwa nti ekibiina kino tekigenda kubeera na Pulezidenti ng’ebibiina ebirala wabula kigenda kubeera n’akakiiko akafuzi nga ke kalina obuyinza.\nMaj. Gen Muntu\nAbawakanya Besigye baagala kutandika kibiina


Ensonga za basajjabo abalyake ziri wa Museveni nze nvaako, Nabbanja ayanukudde Onek ku by'okwagala okutwala omulimu gwe - Watchdog Uganda\nSsabaMinisita Robina Nabbanja ku kkono ne Eng. Hillary Onek Minisita we Bibamba ne bigwabitalaze abali ku mbilanye\nSSABAMINISITA Robina Nabbanja avuddeyo nayanukula Minisita avunanyizibwa ku bigwa bitalaze ne bibamba Eng. Hilary Onek ku bigambo bye yayogedde nga agamba nti tamulabawo saako n’okukola emirimu gye nga tamutegezezaako.\nNabbanja agamba nti bwe yayingira offiisi nga yakalondebwa yali akolagana bulungi ne munne Onek, nti kyokka okuva lwe yasalawo okugoba abakungu abaakola ku kugula ebintu ebitaali ku mutindo ebyawerezebwa mu bitundu bye Kasese munne Onek yakyukira ddala.\nAgambye nti onek buli lwabaddenga akyalako mu offiisi ye nga amusaba kuzza basajja be abalyake mu offiisi kyagambye nti ezo ensonga takyazirinako buvunanyizibwa okujjako omukulembeze we Ggwanga.\n“Nze ensonga za basajja ba Onek Nazitwala wa mukulembeze wa Ggwanga, mu mbeera eyo silina kye nnyinza kumuyamba kilabika kye kyamunyiiza naaba nga takyandaba bulungi, naye nze silina ttabu yonna era nkola mirimu gyange egyankwasibwa bannaUganda” Nabbanja bwe yategezezza.\nMinisita Onek eyabadde omukambwe yalangidde mukamaawe Nabbanja okumuyisaamu amaaso saako n’okwagala okutwala emirimu gye songa yamusanga Minisita era nga akola emirimu watali kutataganyizibwa kwonna.\nOno era yagambye nti Nabbanja atambula okwetoloola e Ggwanga naakola ne mirimu egigwa mu offiisi ye nga tamutegezezaako kyagamba nti kikyamu.\nYagasseko nti Ssabaminisita akozesa abantu abali wansi naabakozesa okusalawo ku by’okukola bagamba nti baba tebalina buyinza kusalawo kintu kyonna nga tebamaze kwebuuza ku bakama baabwe.\n” Emirimu gyonna gye nakolanga omuli okugaba ebintu wagitwala, wayimiriza abakozi ku mirimu nga tomaze kukola kunonyereza kwonna nga ogamba nti bafiiriza e Ggwanga ensimbi nnyingi nnyo nga ate walina kusooka omulimu ogwo kugulekera omubalirizi we bitabo bya Gavumenti akuwabule kyotakola!” Onek bwe yagambye.\nEnnaku zino abakulu bombiririr tebakyalima kambugu era nga ne nkiiko ezimu Ssabaminisita zaayita mu Offiisi ye Eng Hillary Onek Tajja.\nMeet Captain Bob Wakhweya; Uganda Airlines’ pilot with vast experience in flying Airbus Aircraft


Enjawukana mu Lulyo | ABALANGIRA NABAMBEJJA\nEnjawukana mu Lulyo\nMarch 16, 2013 Buganda Royal Family\tLeave a comment\nSsimbwa alaajanidde Mmengo ku by’Abalangira\nOMULANGIRA omukulu mu Buganda, David Alexander Ssimbwa avuddeyo n’agamba nti wasaanidde wabeerewo ekikolebwa mu bwangu olw’obutakkaanya obw’amaanyi obuliwo mu lulyo olulangira, ekiyinza okuvaako Obwakabaka okufuna ekizibu.\n‘Bannange ebintu mubiraba ng’ebiri obulungi naye olulyo olulangira ensimbuko y’Obwakabaka lutaaguse ebitagambika era kyeraliikiriza’, Ssimbwa bwe yategeezezza aba Bukedde be yasisinkanye mu makaage e Kabowa okumpi ne Kampala.\nSsimbwa yagambye nti ekisinze okuleeta obutakkaanya mu baana b’engoma, y’embeera embi gye balimu nga balinga emmombooze mu Bwakabaka tewali abafaako, Kabaka yabeggyako dda ne bwe bakola batya okumulaba tebakkirizibwa.\nAgamba nti kyandibadde kituufu Mmengo ebeeko ensawo entonotono gy’essaawo okuyamba abaana b’engoma ng’ ensimbi eziteekebwa mu nsawo eno ziva kwezo ezisoloozebwa okuva mu ttaka lya mayiro 350 ery’olusuku lwa Kabaka.\nSsimbwa agamba nti mu kiseera kino Abalangira n’Abambejja naddala abaana ba Muteesa bali mu mbeera mbi nnyo nga Kabaka talina kyakoze kubayamba era bino bye byavaamu okumutwala mu kkooti (Kabaka) ne bamuwawaabira ku bwannannyini bw’ettaka lya mayiro 350 lye balowooza nti lisaanidde liyambe olulyo Olulangira naddala abaana b’engoma bonna.\nYagambye nti okumanya nti Abalangira n’abambejja kati baafuuka ekitagasa, abamu ku bakulembeze e Mmengo batuuka n’okubavuma n’okubakola ebikolwa ebirala byonna ebibayisaamu amaaso ne batuuka n’okulowooza nti waliwo abatuma.\nOmulangira Ssimbwa yagambye nti Kabaka nti y’avunaanyizibwa ku kutereeza olulyo Olulangira ng’ayita mu kubasisinkana buli ludda lutereeze bye lusobezza .\nWabula omuwabuzi wa gavumenti ya Kabaka ku by’amateeka, Apollo Makubuya, yayanukudde Omulangira Ssimbwa n’agamba nti ye n’ab’ekiwayi kye bwe baba baagala wabeerewo enteeseganya, bateekeddwa kumala kwetondera Kabaka olw’ebikolwa eby’obujoozi bye bazze bakola.\nMakubuya yawadde ekyokulabirako nti abantu bano baagenda ne bawamba Amasiro ne bagezaako okulumba Olubiri lwe Mmengo, nga kati baatwala ne Kabaka mu kkooti nga bamuvunaana olw’ettaka lya mayiro 350!\nYalumirizza Abalangira n’abambejja bano nti balina ebigendererwa byabwe n’agattako nti Mmengo terina buvunaanyizibwa ku bya nsonga za lulyo Lulangira kyokka nakiggumiza nti tewayinza kubeerawo nteeseganya nga batwala Kabaka mu kkooti ne bamuwawaabira basooke baggyeyo emisango ensonga zaabwe zirabike nti ziyinza okutunulwamu.\nPrevious PostEttaka lya BalangiraNext PostAbalangira Neba Naalinnya ba bulabe!


Bukedde Online - Ebimazeewo essanyu ly'okuzaala ensangi zino\nAbantu basattira lwa ofiisi za pamiti kuggalwa\nAkoze essigiri ezikolera ku manda n'amaanyi g'enjuba\nNakalema asabye okumuloopera abakozi ba Gavt. abalya enguzi\nBp. Kakooza akunze ab'e Buikwe okwambala masiki\nEbimazeewo essanyu ly'okuzaala ensangi zino\nObubonero bw'abaagalana abanyumizza akaboozi ne kabanoga\nEyanfunyisa olubuto yandabya ennaku\nOMUWALA: ‘Daalingi, daaringi..ndi lubuto...; Omusajja: ‘ooh.. nooo....’. Ako ke kamu ku bulango obutera okukubwa ku leediyo ez’enjawulo akalaga nti omusajja si mwetegefu kuzaala. Nazzikuno ng’omukazi okufuna olubuto liba ssanyu jjereere ku njuyi zombi.\nOmukazi ng’aba musanyufu kuba kya butonde buli mukazi okwagala okuzaala n’okulabirira omwana gw’azadde, ate nga ku ludda lw’omusajja naye aba musanyufu okumuzaalira abaana kubanga y’engeri gy’asobola okugaziya famire ye.\nEra mu biseera by’edda ng’omusajja azadde abaana abangi ayogerwako ng’omusajja omutuufu era nga bw’abeera mu banne bamussaamu ekitiibwa. Wabula ennaku zino omukazi asooka kulowooza nnyo oba nga ddala anaamalako nalwo.\nAte abasajja nabo bangi okumugamba nga bw’oli olubuto atandika okukiraba nga kizibu ddala, era abamu batuuka n’okuwaliriza abakazi okuggyamu embuto nga beekwasa obutaba na busobozi kulabirira mwana anaaba azaaliddwa.\nAbasajja abamu bw’alaba ng’omukazi alemeddeko abamu batuuka n’okubaddukako ne babaleka mu nnyumba olwo mukazi wattu bw’aba talina busobozi ne yeesanga mu matigga n’atuuka n’okusabiriza asobole okufuna ky’alya.\nYe omukazi ne kamutanda n’azaala abaana babiri oba basatu, abasajja abamu ateekako kakokola tondeka nnyuma n’ataddamu wadde okumuwuliza.\nOlw’embeera eno, abawala n’abakazi abamu basalawo okukozesa enkola za kizaalaggumba okwewala okufuna embuto, si lwakuba tebaagala baana, naye lwakuba tebeekakasa oba nga banaasobola okubaawo n’abaana be bazadde.\nKIKI EKIREESEEWO EMBEERA Y’ABANTU OBUTAYAGALA KUZAALA\nOmukazi w’olubuto yeetaaga endabirira ey’enjawulo okukuuma omwana ali mu nda nga mulamu bulungi ssaako nnyina. Kino kyetaagisa ssente okubaawo kubanga ebikozesebwa byonna n’okugenda okunywa ddagala byonna byetaaga ssente.\nAte bw’atuuka okuzaala, oteekwa okubaawo ne ssente eziri wakati wa 500,000/- n’akakadde okubeera omugumu nti ddala tojja kufuna buzibu.\nAte bwe kabatanda omukyala n’alemererwa okusindika omwana ne bamulongoosa, olwo ssente ziba zeekubisizzaamu ng’emirundi ebiri.\nEbikozesebwa ng’omwana azaaliddwa nabyo bya bbeeyi.\nOkugeza ennaku zino abaana babambaza ppampa, batono abakyabasiba nnappi. Bw’oba okozesa ppampa zino, buli wiiki osaasaanya ekitono ennyo 7,000/- okugula kapaketi akatono. Bw’obalaabalamu okutuusa omwana w’awereza emyaka ng’ebiri nga takyetaaga kwambala ppampa, oyinza okuba ng’osaasaanyizza 672,000/- !\nAmata omwana gaanywa naddala nga tonnatandika kumugabirira mmere ndala, nago ga buseere. Kuno bw’ogattako ebirala ng’obuugi, amagi n’emmere endala, ensawo yo bw’eba tenywedde bulungi oyinza okulemererwa.\nOkusoma. Ng’oggyeeko okulabirira omwana ng’akyali waka, bw’atuuka mu kiseera ky'okusoma ate kiyitirira!\nEnnaku zino omwana okumutandisa Nnasale ekitono ennyo osaasaanya emitwalo 25 so nga waliwo na'abasasula akakadde.\nOlwo bw’oba n’abaana abasukka mu bataano, ssente oteekwa okuba nazo oba si ekyo bayinza okukulema okusomesa, okuggyako ng’osazeewokubasomeseza mu masomero ga Bonnabasome.\nAbaami obutafaayo kulabirira baana.\nEmu ku nsonga enkulu ezigaana abakyala okuzaala ensangi zino kwe kuba ng’abasajja abamu tebakyafaayo kulabirira baana baabwe wamu n’abakyala.\nKino oluusi kibaawo kubanga omusajja akitwala nti olw’okuba omukazi akola noolwekyo asobola okwerabirira wamu n’abaana.\nEno y’ensonga lwaki abakazi bangi baddukira ku poliisi ne mu kkooti nga baagala bakake abasajja okulabirira abaana baabwe, era ab’ekika kino oluusi obuyambi babutwala ku poliisi oba mu kkooti olwo abaana n’abakyala gye babuggya.\nEdda omulimu gw’omukazi omukulu kwabanga kuzaala n’okulabirira awaka. Wabula ennaku zino, abakazi bangi bakeera kunoonya ssente.\nWadde ng’abasajja baba bakola naye kizibu ensangi zino okusanga omukazi atuula awaka n’alinda omusajja okuleeta buli kimu.\nOlw’okuba abakazi bakola ate nga bangi bakolera wala okuva awaka gye basula, beesanga nti bw’azaala akaluubirizibwa okutuukiriza emirimu gye. Era abamu bw’azaala abala emyaka ng’ebiri egimufiiriridde okutuusa ng’omwana avuddemu.\nOmukyala ali mu mbeera eno bw’aba afubye nnyo azaalayo abaana nga babiri ng’abivaako olwo nga yeefunyirira kulabirira abo nga bw’akola emirimu gye.\nOkuzaala oluusi kutunuulirwa ng’ekimu ku bikaddiya abakazi.\nKino kitegeeza nti essanyu omukazi lye yandifunye ng’afunye olubuto ate atandika kweraliikirira okukaddiwa. Waliwo n’abagaana okuyonsa abaana baabwe nga batya amabeere gaabwe okugwa n’okufuuka sitookisi.\nAb’ekika kuno bw’afuna olubuto aba atya ffi ga ye okufa era bw’aba akuyambye azaalayo omu oba babiri olwo ng’adda ku famire pulaaningi okwetangira okuddamu okufuna olubuto.\nAbasajja obutaba na ntegeka nnambulukufu ku ndabirira y’amaka n’abaana.\nKimanyiddwa nti omwana bw’azaalibwa abazadde bombi bavunaanyizibwa okumulabirira, wabula buvunaanyizibwa bwa musajja okuleeta ekinene, kuba omwana oyo azaaliddwa abeera wa kika kye.\nEdda omuvubuka bwe yasajjakulanga nga bamuwa ekibanja w’azimba era ng’awasa n’omukazi. Wabula ennaku zino, omusajja ayinza okuwasiza mu muzigo n’alemwa okuzimba. Ow’ekika kino buli lw’alaba omukazi ng’afunye olubuto alaba amwongerako buzibu.\nAte ku ludda olulala, olw’okuba oluusi abasajja tebaba na nteekateeka ennungamu ey’okulabirira amaka, kitiisa abakazi okugenda mu maaso n’okuzaala nga tebakakasa oba ng’omusajja anaasobola okulabirira obulungi abaana baabwe.\nCaroline Alinaitwe ow’omu Kampala yagambye nti ensonga enkulu etiisa omukazi okuzaala kwe kulaba nga gw’agenda okuzaalamu talina nteekateeka nnuηηamu eneerabirira abaana. Kizibu omukazi okugaana okuzaala ng’omusajja gw’alina alinawo ke yeekoledde.\nAte Zaitun Bunti Haruna kansala w’abakyala e Mutongo II yagambye nti abakyala tebakyazaala kuba tebalina busobozi kulabirira baana ate nga tebaba na bukakafu oba nga kitaabwe anaabalabirira.\nNoolwekyo okwewala embeera y’okusika omuguwa ku nsonga y’abaana kyandibadde kirungi ne musooka mukkiriziganya ku baana be mwandyagadda okuzaala Mukama ng’ayagadde, okwewala okunyiigira munno n’okusitula olutalo ng’olaba afunye olubuto nga toyagala oba ng’agaanyi okuddamu okuzaala.\nAbantu basattira lwa ofiisi...\nABANTU abaababadde bagenze okufuna n'okuzza pamiti zaabwe obuggya baasobeddwa bwe baasanze nga ofiisi nzigale nga...\nAkoze essigiri ezikolera ku...\nClaus Archilles Lumu 23 omutuuze w'e Ntinda akoze ssigiri ekolera ku maanyi g'enjuba ekiyamba okukekkereza ku manda....\nNakalema asabye okumulooper...\nAKULIRA akakiiko akalwanyisa enguzi mu maka g'obwapulezidenti Lt. Col. Edith Nakalema asabye abantu okumuloopera...\nBp. Kakooza akunze ab'e Bui...\nOMUSUMBA w'essaza ly'e Lugazi Bp. Christopher Kaooza alaze okutya olw'engeri obulwadde bwa corona gye bweyongera...


Bukedde Online - Abooluganda lwa Moze Radio bakyalaajana nga wayise emyaka 2 bukya afa\nOmusajja ayidde poliisi n’ekwata muganzi...\nEnsoma empya etandise mu sekendule\nKU Lwomukaaga nga February 1, lwe gigenda kuwera emyaka ebiri bukya omuyimbi Moze Radio atuva ku maaso.\nNg’abawagizi be beetegekera okujjukira obulamu bwe ku mukolo ogutegekeddwa e\nKagga ku Lwomukaaga, abantu ab’enjawulo naddala abaali mikwano gye n’abanyumirwa myuziki we baatandise dda ebikujjuko omuli; okuzannya ennyimba ze ku mikutu egy’enjawulo, mu bbaala n’ebifo ebirala.\nBw’otuuka e Nakawuka ku kyalo Kagga we yaziikibwa, mmotoka ye ekika kya Jaguar mwe yaliiranga obulamu n’esswaga yakwamira mu muyembe oguli mu luggya era gy’osooka okukubako amaaso ng’otuuseewo.\nAbagendayo emmotoka eno ebajjukiza bingi ku bulamu bwa Moze n’abamu okwekubisizaako ebifaananyi ng’ekijjukizo.\nAmalaalo awaaziikibwa Moze Radio we baagala okufuula ekifo ky’obulambuzi.\nJane Kasubo, maama wa Moze alojja ennaku gy’ayitamu bukya aviibwako mutabani we obwedda gw’ayogerako ng’eyali amuyimirizaawo ne baganda be.\nOno agamba buli olukya embeera eyongera kukaluba kubanga bingi by’atakyasobola\nkwetuusaako mutabani we bye yamukoleranga ate ng’abaana be abalala tebalina busobozi.\nMu byasinga okwogerako era by’agamba nti buli lw’akirowoozako kimwongera\nobulumi ku mutima, gwe musango gwa Godfrey Wamala amanyiddwa nga Troy agambibwa okutta Moze kyokka ng’ono kkooti ya musonyiwa ogw’obutemu ne bamusingisa ogw’okumutta mu butanwa.\nOluvannyuma lw’omulamuzi okugamba nti wadde nga ye yamutta, ekigendererwa\nkye tekyali kya kumutta kyokka yeekanga amusse era ogw’obutemu n’ogw’okutta mu\nbutanwa gya njawulo.\nEnnyumba omwaziikibwa Radio\nOMUKAZI EYEEYITA MAAMA WA MOZE ATABUDDE FFAMIRE\nWadde nga gigenda kuweera emyaka ebiri bukya Moze afa, eby’obugagga bye okuli ettaka, amaka, ennyimba ze n’ebirala bikyali mu ofiisi ekola ku nsonga y’abafu (Administrator General).\nKyokka kaweefube abooluganda lw’omugenzi gwe babaddeko okulaba ng’ebintu bino bidda mu mikono gyabwe oba egya nnyaabwe okusobola okubiddukanya n’okugonjoola ebikyasigalidde gye buvuddeko yaggyamu kigoye weezinge oluvannyuma lw’omukazi omulala okuvaayo n’ategeeza nti ye maama w’omugenzi .\nOmu ku booluganda lw’omugenzi ataayagadde kumwatuukiriza mannya yategeezezza\nng’omukyala ono ayitibwa Sylvia bwe yagenda mu ofi isi egaba ebbaluwa z’abaafa\n(Death certificate) n’abategeeza nti ye maama wa Radio.\nJane Kasubo bwe yabuuziddwa ku nsonga eno oba omukyala ono amumanyi yagambye nti amumanyi, mukyala wa mulamu we naye si y’azaala Moze era tamanyi\nlwaki kino yakyogera.\nEyali emmotoka ya Moze Radio eri mu luggya lwa nnyina.\n“Moze ng’amaze P7 olw’okuba nnali sirina busobozi bumwongerayo ate nga ne kitaabwe yali agenze Kenya, namutwala e Jinja ne nsaba omukyala ono annyambeko era yamusomesa okuva mu siniya esooka okutuuka mu S6 kubanga ku yunivasite Gavumenti ye yamuweerera naye kati simanyi lwaki agamba nti ye maama we”\nKasubo bwe yagambye.\nWabula Kasubo yagambye nti ensonga eno n’endala ziri wa munnamateeka waabwe okulaba nga zigonjoolwa. Ono yeegasse ku George Asiimwe Kateeba eyasooka okuvaayo n’akaayanira Moze ng’agamba nti ye taata we bwe yali yaakafa.\nKu nsonga ya Kateeba, Kasubo yagambye nti kirabika ono waliwo eyamubawendulira\nokubatabangula kubanga okuva lwe yajja ne bamugoba taddangamu kulabika.\nMukyala Kasubo maama wa Moze.\nBayooyoota ebiggya ekifo bakifuule ky’ebyobulambuzi\nWe twatuukidde e Kagga ku Lwokubiri nga baganda b’omugenzi, Frank Nakintije ne\nSsembajje bali mu kuyooyoota kiggya.\nMunda mu nnyumba eyazimbibwa ku ntaana ya Moze bagenda mu maaso\nBaagala kuteekamu buli kimu ekyali kimukwatako ng’omuntu azze okulambula kimwanguyira okulaba n’okumanya ebyafaayo bye.\nWadde nga basuubira abantu bangi okwetaba mu kusaba okugenda okubeerawo ku\nLwomukaaga awaka, Ssembajje yategeezezza nti bazitoowereddwa, tebalina nsimbi za kubaliisa n’okubateekerateekera.\nWano kwe kusaba abazirakisa okubadduukirira basobole okukola omukolo ogujja mu kitibwa ky’omugenzi. Yagambye nti beetaaga ne ssente endala okumaliriza ennyumba omugalamidde omugenzi.\nBATEEKATEEKA OKUFUULA EKIFO KINO EKY’EBYOBULAMBUZI\nSsembajje agamba nti kizibu okumala wiiki nga tebafunye bantu abasukka mu babiri okuli n’abava emitala w’amayanja abajja awaka okulaba awaaziikibwa Moze.\nMu mbeera eno we basinzidde okusaba Gavumenti nga bayita mu minisitule y’ebyobulambuzi okutongoza ekifo kino ng’eky’ebyobulambuzi.\nGodfrey Kiwanda Ssuubi, minisita omubeezi avunaanyizibwa ku by’obulambuzi era eyayitiddwa okubeera omugenyi omukulu ku mukolo ogutegekeddwa ku Lwomukaaga,\nbwe yatuukiriddwa yakakasizza ng’aba famire ya Moze bwe baabasaba ekifo kino\nkifuulibwe eky’ebyobulambuzi (Music Museum) era ono agamba nti e Kagga aakugendayo ne ttiimu y’abakugu okuva ku ‘Uganda museum’ abagenda okwekenneenya n’okuwa amagezi ag’ekikugu ku ng’eri ekifo kino gye kirina okubeeramu n’okukirabirira.\nAyagala kino kibeere eky’okulabirako eri abayimbi abalina kye bakoledde eggwanga abazze batuva ku maaso okuli; Paul Kafeero, Elly Wamala, Philly Lutaaya n’abalala.\nAbakazi n'abaana ba Moze Radio beeyongedde: Famire etuula leero okubakakasa\nRadio kiki ky’anoonya ku kikomera waggulu?\nBazudde ebikwata ku kanyama eyakubye Moze owa Goodlyfe


Ababaka bakubye ebituli mu ntekateeka z’okulwnyisa COVID-19 | Dembe FM 90.4\nAbabaka bakubye ebituli mu ntekateeka z’okulwnyisa COVID-19\nAbabaka ba palamenti ku kakiiko akamasekati ge’gwanga akwalnyisa ssenyiga omukambwe, banenyezza gavumenti olwokubalaatira mu ntekateeka zokulwanyisa nabe wa COVID-19.\nWiiki ewedde abakulu okuva mu minisitule yebyobulamu, nga bakulembeddwamu minisita Jane Ruth Aceng n’omuwandiisi owenkalakkalira Dr Dian Atwine beyanjula eri akakiiko ka palamenti nebanyonyola gavumwenti wetuuse mu kulwanyisa ssnyiga omukambwe.\nWabula mu kulambula kwebaliko, okwatandika ku lunnaku Lwokutaano mu malwaliro agali ku mutendera gwa referral okuli erye Mityana, Mubende ne Kirundu, ababaka baazudde nga byonna ebyabanyonyolwa bwali bulimba.\nBwabadde ayogerako naffe, omubaka omukyla owa disitulikiti ye Kyotera Rose Fortunate Nantongo agambye nti amalwaliro agasinga tegalina bitanda bya ICU, agalina tebikola, amalala bikadde nnyo, songa gavumenti yalaga nti ebitanda byagulibwa era biri mu malwaliro.\nOno agambye nti abasawo tebalina bikozesebwa okwetangira obulwadde, era bangi tebanasasulwa nsako yaabwe.\nAkakiiko ka palamenti kano, kakulemberwamu omubaka Dr Micheal Bukenya.


Nnabe agudde mu bwakabaka bw'e Bungereza...\nKyokka ensonda mu Lubiri zigamba nti Kkwini yayise olukiiko olw’amangu era n’alagira omulangira Charles okukakasa nti agonjoola ensonga za Harry mu bwangu nga bamuwa ebintu eby’enjawulo kw’aba alonda ky’akkaanya nakyo mu kifo ky’ekyo kye yabadde asazeewo ne mukyala we Meghan eky’okweyambula obuvunaanyizibwa.\nKigambibwa nti Harry yayitiddwa mu lubiri lwa Kkwiini ku nsonga eyo kyokka ye mukyalawe Meghan yavudde dda mu Bungereza n’addayo e Canada gy’ayagala okubeera yeetegula ekibabu ky’Abangereza abataamye obugo nga bamulumiriza okulalula n’okwonoona omwana waabwe Harry.\nMeghan abadde yaakamala ennaku ssatu mu Bungereza nga bava e Canada gye baabadde ne bba mu biseera by’ennaku enkulu.\nEkiraga nti bazze nga beetegese kuddayo Canada gye baagala okubeera kwe kuba nti omwana waabwe Archie ow’emyezi omunaana tebazze naye, baamuleseeyo e Canada era Meghan gwe yazzeeyo okusanga n’aleka Harry nga yeezooba n’olulyo olulangira era n’Abangereza ku kukusalawo kwabwe okubeekutulako.\nWaliwo n’ebifaananyi ebyafulumizibwa amawulire ge Bungereza ku nkomerero y’omwaka oguwedde nga biraga nti omulangira Harry yali waamukaaga mu lunyiriri lw’abantu abaali balindiridde okulya Nnamulondo ya Bungereza era kino ne bakigattako ekifaananyi ky'abantu bana bonna abasinga okuba ku mwanjo mu lulyo olulangira lwa Bungereza, Kkwiini, Charles, William ne mutabaniwe George.\nHarry azze yeemulugunya mu buto bwe bwe yali aweza emyaka 12 nga nnyina afudde bwe yatambuzibwa akabanga ng’agenda awerekera omulambo gwa nnyina ng’abantu bukadde na bukadde abaali basimbye ku mabbali g’ekkubo n’abalala abaali bamulabira ku ttivvi nga bamwegese amaaso nga bw’akungubagira nnyina kyamukosa nnyo ne kimuleetera okwennyika mu bwongo okutamuvangamu era yategeezezza nti okusigala ng’akola emirimu egyo gye yeeyambudde kyandiddamu okumukosa mu birowoozo ne mu bwongo.\nHarry 35 ne Megahan 38 baludde nga beetegekera okwekutula ku lulyo olulangira era baatuuka n’okuwandiisa n’okuggulawo omukutu gwa yintaneeti ogwabwe bokka gwe baawandiisa nga tebategeezezza ku Kkwiini.\nEnsonda era zigamba nti Harry azze yeemulugunya nti obuvunaanyizibwa obubaweebwa ng’abalangira bwetaaga okukyusaamu okutuukana n’omulembe ate babeere nga basobola okufuna obudde obukola ebintu ebyabwe ku bwabwe.


Okuzuukira—Biki Ebikakasa nti Kujja Kubaawo?\nOMUTWE OGULI KUNGULU Abantu bwe Bafa Balaga Wa?\nOMUTWE OGULI KUNGULU Waliwo Essuubi ery’Okuddamu Okulaba Abaafa?\nOMUTWE OGULI KUNGULU Biki Ebikakasa nti Abaafa Bajja Kuzuukira?\nEBYAFAAYO EBIKWATA KU BULAMU BW'AB'OLUGANDA Yakuwa Ampadde Emikisa Mingi Nnyo\nKOPPA OKUKKIRIZA KWABWE ‘Nnayimuka nga Maama Okuyamba Isiraeri’\nOkutya Okufa—Oyinza Otya Okukuvvuunuka?\nOmunaala gw'Omukuumi | Agusito 2015\nBISOME MU Afrikaans Albanian Amharic Armenian Aymara Batak (Toba) Bicol Bulgarian Cakchiquel (Western) Catalan Cebuano Chichewa Chinese (Simplified) Chinese (Traditional) Chitonga Chitumbuka Chiyao Chokwe Chol Cibemba Croatian Czech Dangme Danish Dutch Efik English Estonian Ewe Fijian Finnish French Ga Garifuna Georgian German Greek Guarani Gun Haitian Creole Hausa Hebrew Hiligaynon Hiri Motu Hmong (White) Hungarian Iban Icelandic Igbo Iloko Indonesian Isoko Italian Japanese Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Kwangal Kwanyama Lamba Lhukonzo Lingala Lithuanian Lucholi Luganda Lunyankore Luo Luswayiri Luswayiri (Congo) Luvale Luwalabu Macedonian Malagasy Mam Mambwe-Lungu Maya Mazatec (Huautla) Mixe Moore Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Polish Portuguese Quechua (Bolivia) Quichua (Imbabura) Romanian Russian Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Spanish Sranantongo Swedish Tagalog Tahitian Tatar Thai Tigrinya Tiv Tlapanec Tojolabal Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Uruund Venda Vietnamese Wayuunaiki Xhosa Yoruba Zande Zapotec (Isthmus) Zulu\nEBIKWATAGANA N’EBIRI KUNGULU | ABANTU ABAAFA—BALIDDAMU OKUBA ABALAMU?\nBiki Ebikakasa nti Abaafa Bajja Kuzuukira?\nKiba kya magezi okulowooza nti abafu bajja kuzuukira? Ng’aluŋŋamizibwa Katonda, omutume Pawulo yawandiika nti: “Bwe kiba nti mu bulamu buno mwokka mwe tusuubirira mu Kristo, tuli ba kusaasirwa okusinga abantu bonna. Kyokka, Kristo yazuukizibwa mu bafu, era ye bye bibala ebibereberye eby’abo abeebaka mu kufa.” (1 Abakkolinso 15:19, 20) Pawulo yali mukakafu nti abafu bajja kuzuukira. Okuzuukira kwa Yesu bwe bukakafu obulaga nti abafu bajja kuzuukira. * (Ebikolwa 17:31) Pawulo yagamba nti Yesu bye “bibala ebibereberye” kubanga Yesu ye yasooka okuzuukizibwa n’aweebwa obulamu obutaggwaawo. Yesu bw’aba nga ye yasooka okuzuukizibwa, ekyo kitegeeza nti waliwo abalala abajja okuzuukizibwa.\nYobu yagamba Katonda nti: “Wandibadde n’okwegomba eri omulimu gw’emikono gyo.”—Yobu 14:14, 15\nWaliwo ensonga endala etukakasa nti abaafa bajja kuzuukira. Yakuwa Katonda wa mazima, ekitegeeza nti ‘tayinza kulimba.’ (Tito 1:2) Yakuwa talimbangako era talirimba. Ayinza okutuwa essuubi ery’okuzuukira era n’alaga n’okulaga nti asobola okuzuukiza abafu, kyokka ate n’atakikola? Kikafuuwe!\nLwaki Yakuwa yakola enteekateeka ey’okuzuukiza abantu abaafa? Kubanga ayagala nnyo abantu. Yobu yabuuza nti: “Omuntu bw’afa aliba mulamu nate?” Ye kennyini yaddamu nti: ‘Wandimpise, nange n[n]andikuyitabye: wandibadde n’okwegomba eri omulimu gw’emikono gyo.’ (Yobu 14:14, 15) Yobu yali mukakafu nti bwe yandifudde, Kitaawe ow’omu ggulu yandibadde ayagala nnyo okumuzuukiza. Katonda takyukanga kubanga ye kennyini agamba nti: “Nze Mukama sijjulukuka.” (Malaki 3:6) Katonda akyayagala nnyo okuzuukiza abaafa babeere balamu bulungi era nga basanyufu. Katonda alinga omuzadde ayagala ennyo okulaba omwana we aba amufuddeko. Naye okwawukana ku muzadde ng’oyo, ye Katonda alina amaanyi okukola ekyo ky’aba ayagadde.—Zabbuli 135:6.\nOkufa kizibu kya maanyi, naye Katonda yakinogera dda eddagala\nYakuwa ajja kukozesa Omwana we okuzuukiza abafu, aleetere abantu baabwe essanyu lya nsusso. Naye ye Yesu awulira atya ku ky’okuzuukiza abafu? Nga tannazuukiza Laazaalo, Yesu bwe yalaba bannyina ba Laazaalo ne mikwano gyabwe nga bakaaba naye ‘yakaaba.’ (Yokaana 11:35) Ku mulundi omulala, Yesu yasisinkana nnamwandu ow’e Nayini eyali afiiriddwa mutabani we omu yekka. Yesu ‘yamusaasira, n’amugamba nti: “Lekera awo okukaaba.” ’ Amangu ago Yesu yazuukiza mutabani wa nnamwandu. (Lukka 7:13) N’olwekyo, Yesu awulira bubi nnyo bw’alaba abantu abali mu nnaku olw’okufiirwa abantu baabwe. Ajja kuba musanyufu nnyo bw’anaayamba abantu mu nsi yonna okufuna essanyu mu kifo ky’okuba abanakuwavu!\nWali ofiiriddwako? Oyinza okulowooza nti abafu tebasobola kuddamu kuba balamu. Naye ekituufu kiri nti, bajja kuddamu babeere balamu. Katonda ajja kukozesa Omwana we okuzuukiza abo abaafa. Kijjukire nti ayagala olabe abafu nga bazuukiziddwa. Ayagala oddemu okubeera n’abantu bo abaafa. Kuba akafaananyi nga mwetegekera ebiseera eby’omu maaso eby’olubeerera awatali kuddamu kulowooza ku kufa!\nLionel, ayogeddwako mu kitundu ekisooka agamba nti: “Oluvannyuma nnayiga ebikwata ku kuzuukira. Mu kusooka, kyali kizibu okukkiririza mu kuzuukira era n’oyo eyambuulira ebikwata ku kuzuukira saasooka kumukkiririzaamu. Naye bwe nnanoonyereza mu Bayibuli nnakizuula nti bye yambuulira byali bituufu! Nneesunga nnyo okuddamu okulaba jjajja wange eyafa.”\nWandyagadde okumanya ebisingawo? Abajulirwa ba Yakuwa beetegefu okukulaga mu Bayibuli ensonga lwaki bakakafu nti mu biseera eby’omu maaso abafu bajja kuzuukira. *\n^ lup. 3 Okusobola okumanya obanga ddala Yesu yazuukizibwa, laba akatabo, The Bible—God’s Word or Man’s? olupapula 78-86, akaakubibwa Abajulirwa ba Yakuwa.\n^ lup. 9 Laba essuula 7 ey’akatabo Kiki Ddala Baibuli Ky’Eyigiriza? akaakubibwa Abajulirwa ba Yakuwa.\nAgusito 2015 | Abantu Abaafa—Baliddamu Okuba Abalamu?\nOMUNAALA GW'OMUKUUMI Agusito 2015 | Abantu Abaafa—Baliddamu Okuba Abalamu?\nBisuubizo Ki Ebiri mu Bayibuli Ebikwata ku Biseera eby’Omu Maaso?


Engero za Baibuli: Omulenzi Omuto Aweereza Katonda - Omukutu Omutongole ogw’Abajulirwa ba Yakuwa ku Internet\nOMULENZI ono omuto talabika bulungi? Erinnya lye ye Samwiri. Era omusajja akutte ku mutwe gwa Samwiri ye kabona omukulu owa Isiraeri ayitibwa Eri. Oyo omulala ye taata wa Samwiri, Erukaana, era ne maama we Kaana abaleese Samwiri ewa Eri.\nSamwiri alina emyaka ena oba etaano gyokka. Naye ajja kubeera wano mu weema ya Yakuwa ne Eri era ne bakabona abalala. Lwaki Erukaana ne Kaana bawaayo omwana omuto bw’atyo nga Samwiri okuweereza Yakuwa mu weema ye? Ka tulabe.\nEmyaka mitono egiyise Kaana yali munakuwavu nnyo. Ensonga yali nti teyalina mwana, ate ng’amwagala nnyo, nnyo. N’olwekyo, lumu Kaana bwe yali agenzeeko mu weema ya Yakuwa, yasaba: ‘Ai Yakuwa, tonneerabira! Singa ompa omwana ow’obulenzi, nneeyama nti nja kumukuwa akuweereze obulamu bwe bwonna.’\nYakuwa yaddamu essaala ya Kaana, era oluvannyuma lw’emyezi egiwerako azaala Samwiri. Kaana yali ayagala nnyo akaana ke akato akalenzi, era yatandika okukayigiriza ku Yakuwa nga kakyali kato nnyo. Yagamba mwami we: ‘Amangu ddala nga Samwiri akuze ekimala nga takyali ku mabeere, nja kumutwala mu weema aweereze Yakuwa.’\nKino kye tulaba Kaana ne Erukaana nga bakola mu kifaananyi. Era olw’okuba Samwiri ayigiriziddwa bulungi bazadde be, musanyufu okuweereza Yakuwa wano mu weema ya Yakuwa. Buli mwaka Kaana ne Erukaana bajja okusinza mu weema eno ey’enjawulo, era n’okukyalira omulenzi waabwe ono omuto. Era buli mwaka Kaana aleetera Samwiri akanagiro akappya kamukoledde.\nEmyaka bwe gigenda giyitawo, Samwiri yeeyongera okuweereza mu weema ya Yakuwa, era Yakuwa n’abantu bamwagala nnyo. Naye batabani ba kabona omukulu Eri, abayitibwa Kofuni ne Finekaasi, si bantu balungi. Bakola ebintu ebibi bingi, era ne baleetera n’abalala okujeemera Yakuwa. Eri asaanidde okubaggya ku bwakabona, naye takikola.\nOmwana omuto Samwiri takkiriza bintu bino ebibi ebikolebwa mu weema okumulemesa okuweereza Yakuwa. Naye olw’okuba abantu batono nnyo abaagala Yakuwa, wayiseewo ekiseera kiwanvu kasookedde Yakuwa ayogera n’omuntu yenna. Samwiri bwe yeeyongera okukula, kino kye kibaawo:\nSamwiri nga yeebase mu weema eddoboozi limuzuukusa. Addamu: ‘Nze nzuuno.’ Era agolokoka n’adduka ewa Eri n’amugamba: ‘Ompise, era nzuuno.’\nNaye Eri amuddamu: ‘Sinnakuyita; ddayo weebake.’ Samwiri addayo okwebaka.\nAwo eddoboozi limuyita omulundi ogw’okubiri: ‘Samwiri!’ Samwiri azuukuka n’adduka ewa Eri. ‘Ompise era nzuuno,’ bw’atyo bw’agamba. Naye Eri addamu: ‘Sinnakuyita, mwana wange. Ddayo weebake.’ Samwiri addayo okwebaka.\n‘Samwiri!’ eddoboozi liyita omulundi ogw’okusatu. Samwiri adduka ewa Eri. ‘Nzuuno, oteekwa okuba ng’ompise omulundi guno,’ bw’atyo bw’agamba. Eri kati amanya nti Yakuwa ateekwa okuba nga yamuyita. Kyava agamba Samwiri: ‘Ddayo weebake, era singa addamu okukuyita, yogera nti: “Yogera, Yakuwa, kubanga omuddu wo awulira.”\nBw’atyo Samwiri bw’ayogera Yakuwa bw’addamu okumuyita. Yakuwa agamba Samwiri nti agenda kubonereza Eri ne batabani be. Oluvannyuma Kofuni ne Finekaasi baﬁira mu lutalo nga balwanyisa Abaﬁrisuuti, era Eri bw’awulira ekibaddewo, agwa, ensingo ye n’emenyeka n’afa. Bwe kityo, ekigambo kya Yakuwa kituukirira.\nSamwiri akula, era n’afuuka omulamuzi wa Isiraeri eyasembayo. Bw’akaddiwa, abantu bamusaba: ‘Londa kabaka anaatufuga.’ Samwiri tayagala kukola kino, kubanga mazima ddala Yakuwa ye kabaka waabwe. Naye Yakuwa amugamba awulirize abantu.\n1 Samwiri 1:1-28; 2:11-36; 4:16-18; 8:4-9.\nOmulenzi ali mu kifaananyi y’ani, era abalala baali nabo be baani?\nLumu Kaana bw’agenda mu weema ya Yakuwa asaba ki era Yakuwa amuddamu atya?\nSamwiri atwalibwa okuweereza mu weema ya Yakuwa ng’alina emyaka emeka, era maama we amukolera ki buli mwaka?\nBatabani ba Eri be baani, era bantu ba ngeri ki?\nYakuwa ayita Samwiri emirundi emeka, era bubaka ki bw’amuwa?\nSamwiri bw’akula afuuka ki, era kiki ekibaawo ng’akaddiye?\nSoma 1 Samwiri 1:1-28.\nKyakulabirako ki ekirungi Erukaana kye yateerawo emitwe gy’amaka ku ngeri y’okutwalamu obukulembeze mu kusinza okw’amazima? (1 Sam. 1:3, 21; Mat. 6:33; Baf. 1:10)\nEkyokulabirako kya Kaana kituyigiriza ki ku ngeri y’okugonjoolamu ebizibu eby’amaanyi? (1 Sam. 1:10, 11; Zab. 55:22; Bar. 12:12)\nSoma 1 Samwiri 2:11-36.\nEri yawa atya batabani be ekitiibwa okusinga Yakuwa, era kino kituwa kulabula ki? (1 Sam. 2:22-24, 27, 29; Ma. 21:18-21; Mat. 10:36, 37)\nSoma 1 Samwiri 4:16-18.\nBubaka ki obwalimu ebintu bina eby’entiisa okuva mu ddwaniro, era Eri akwatibwako atya ng’abuwulidde?\nSoma 1 Samwiri 8:4-9.\nAbaisiraeri banyiiza batya Yakuwa, era tuyinza tutya okuwagira Obwakabaka bwa Yakuwa leero? (1 Sam. 8:5, 7; Yok. 17:16; Yak. 4:4)


Omusajja asibiddwa emyaka 10 lwakubbira ku mobile money. - Radio Simba, The Best Luganda Station in the World !\nOmusajja asibiddwa emyaka 10 lwakubbira ku mobile money.\nJohn Turyarenga Mutambira 32, yasimbiddwa mu maaso g’abalamuzi babiri nasomerwa emisango gy’okubbira ku mobile money ebiri egyenjawulo ku kkooti ya Buganda Road.\nMutambira yasigisiddwa omusango gw’okuwudiisa Mayor wa Ntungamo Municipality Jacob Kafureka nga amuweereza message nti Mutabani we MP wa Ntungamo Municipality Ho. Gerald Karuhanga yali yetaaga obukadde busatu mu emitwalo kyenda nga 12-July-2017, era Mw. Kafureka yagezaako okukubira mutabaniwe wabula nga essimu teyitamu bwatyo naweereza ssente ku mobile money nga bwebaali bamugambaye.\nWabula oluvannyuma yayogerako ne mutabani we eyamutegeeza nti yali tanamusaba ssente era bwatyo nawaba omusango ku poliisi ne bakwata Mutambira.\nOmulamuzi Gladys Kamasanyu yeyasalidde Mutambira emyaka 7 mu kkomera wamu n’okulagira nti emotoka Mutambira gyeyali aguze mu ssente zeyabba eweebwe Mw. Kafureka.\nOmulamuzi omukulu ku kkooti ya Buganda Road James Ereemye, yasalidde Mutambira omusango gw’okuwudiisa David Bazibu, Manager wa Ankole Resort Hotel, bweyamuweereza message nti Deputy Attorney General Mwesigwa Rukutana nti yali amulagidde ye Bazibu okumuweereza ssente kulwa Contract gyebalina okumaliriza.\nPasita akwatiddwa lubona ng’anyumiza akaboozi mu kkanisa misana ttuku\nKyazuliddwa nti Mutambira yakozesa line eyali mu mannya ga Simon Peter Mateega nalagira Bazibu okumuweereza obukadde busatu. Bwatyo omulamuzi yamulagidde asasula fine yabukadde buna oba okusibibwa emyaka 3 wamu n’okusasula Bazibu ssente zonna zeyamujjako.\nPrevious Poliisi etaasiza omunyakuzi w’obusawo okutibwa\nNext 18 bafudde oluvannyuma lw’okunywa waragi\nAbout 8 minutes ago from Radio Simba - Ennene 📻📻's Twitter via Simba Updates\nAbout 13 minutes ago from Radio Simba - Ennene 📻📻's Twitter via Simba Updates\nMubende Father Impregnants Two own Daughters


Bukedde Online - Abasima eby'obugagga by'omuttaka baagala Gavumenti eyanguye etteeka\nAbasima eby'obugagga by'omuttaka baagala Gavumenti eyanguye etteeka\nOmukungu wa IRA atangaazizza ku insurance...\nDenis Sabiiti omubaka wa Lubanda ng'annyonnyola ku bukulu bw'etteeka\nGAVUMENTI ya Uganda egenda kuggulawo ekifo ekifo ng’abasima eby’obugagga eby’omuttaka balina ekifo webabitwala okubigula.\nKino yaakukituukako nga bamalirizza etteeka erirung’amya n’okulambika emirimu gy’abasima eby’obugagga ku mutendera gw’amakampuni amatono.\nBino byogeddwa kominsona mu minisitule y’ebyobygagga eby’omuttaka Agness Alaba nga baggulawo olukung’aana okuli n’omwoleso gw’abasima eby’obnugagga eby’omuttaka aboobukolero obutonotono.\nAraba Agness Kamisona wa minisitule y'ebyobugagga eby'omuttaka wakati nga bakubaganye ebirowoozo\nOmwoleso ogutegekeddwa aba Africana Centre For Energy and Mineral Policy (ACEMP) gugguddwawo leero ku Lwokuna gukomekereza Lwakutaano ku Xanadu Hotel ku Mackinnon road e Nakasero mu Kampala.\nBwesigye Don Binyina akulira ACEMP ategeezezza nti kino kye kiseera gavumenti okuvaayo efeeyo ku basima eby’obugagga bino ng’ebasomesa n’okulondoola emirimu gye bakola kubanga yalwo okuleeta etteeka erirung’amya emirimu gye bakola.\nSentebe w’ekibiina Uganda Association of Artisanal And Small Scale Miners (UGAASM) ekigatta abasima eby’obugagga eby’omuttaka John Bosco Bukya asinzidde wano n’asaba gavumenti ebawe layisensi ebakkiriza okukola omulimu gwabwe.\nBukya agambye nti bawa abantu bangi emirimu naye bayigganyizibwa kale gavumenti bw’ebawa layisensi kijja kubayambako okukolera mu mateeka begazaanyize mu mulimu gwabwe.\nKominsona Alaba abategeezezza nti ekiseera kino gavumenti eri mu kwebuuza ku bakwatibwako era essaawa yonna bagenda kuyita aba UGAASM bawe ebirowoozo byabwe.\nAlaba akiggumizza nti etteeka nga liwedde kyakuyambako gavumenti erambe ebifo ebirimu eby’obugagga eby’omuttaka bwe wabeerawo abaagala okubisima babateekerewo okuvuganya asinga aweebwe ttenda.\nKino kyakuyambako okumalawo enkola ebaddewo ng’abagezigezi beekwata ebifo webategedde nti waliwo eby’obugagga ne balemesa abalala abalina obusobozi okuyingirawo.\nDr. Kefa Kiwanuka (Kiboga) sentebe w’akakiiko akaola ku by’obugagga eby’omuttaka mu palamenti, ategeezezza nti kati ebbago ly’etteeka weriri batuuse ku mutendera gw’okwebuuza.\nEtteeka lyakulambika ebintu bingi okuli okukugira okukozesa eddagala ery’obulabe okusima eby’obugagga by’omuttaka, okukugira okukozesa abaana mu birombe n’ebirala.\nAgambye nti Uganda erina eby’obugagga eby’omuttaka bingi wabula olw’okubeera nti tewabaddeewo tteeka libirambika, eggwanga terisobodde kubifunamu sente kubanga buli ayagala asima n’atunda nga bw’alabye ne yeenogera ku sente.\nOmubaka Denis Sabiiti Bamwoya owa Rubanda West agambye nti mu kitundu ky’akiikirira gavumenti yaggalawo ebirombe byonna nga temaze kugenda mu kitundu kubyetegereza.\nKino kikuumidde abantu mu bwavu asabye nga baleeta ebbago lino basooke bebuuze ku bantu basobole okukola etteeka erutuukana ne bye bakola


Bukedde Online - Olugoba oluteebi olwa ttiimu ya CHAN lubobbya Micho omutwe\nSimba eya Tanzania ewadde Mayanja obumyuka bw'omutendesi\nAbanaavuga ez'e Mbarara baweereddwa ebiragiro\nEkitongole ekisinga okubaamu kalumannywera lwe lugoba oluteebi okuli; Robert Ssentongo, Geoffrey Sserunkuuma, Frank Kalanda, Ceasar Okhuti, Francis Olaki ne Erisa Sekisambu nga ku bonna Micho yeetaagako babiri bokka.\nMicho (ku kkono) ng’awa abazannyi ebiragiro mu kutendekebwa e Njeru eggulo (Lwamukaaga).\nLeero mu gw’omukwano:\nUganda - Gabon e Njeru,\n(Azam TV, 10:00)\nUganda - Cameroon, 10:00\nABAZANNYI ba Cranes bali mu kattu nga buli omu alwana kulaba ng’alondebwa mu ttiimu etandika mu mpaka za CHAN.\nEggulo (Lwamukaaga), omutendesi Micho Sredojevic yategeezezza Bukedde nti tannafuna ttiimu etandika era buli muzannyi alina okwerwanako ku mupiira gwa Gabon leero (Ssande) amukakase bwe banaaba batuuse e Rwanda. Ng’oggyeeko ogwa Gabon, Micho yategeezezza nti ne ku mupiira gwa Cameroon ku Lwokusatu, ajja kwongera okuwa abazannyi obudde balage kye basobola.\nOkhuti, yalaze omutindo mu za CECAFA mu Ethiopa, Sserunkuuma ne Ssentongo baludde ku ttiimu y’eggwanga, Olaki yazannya mu CHAN eyasembayo e South Afrika sso nga Ssekisambu y’omu ku bazannyi abaayisaamu Cranes mu z’omulundi guno.\nAbazannyi bano bonna bali ku mutindo mu ttiimu zaabwe. Ssentongo y’akulembedde abateebi mu liigi ne ggoolo mwenda, Okhuti waakubiri ne ggoolo munaana, Ssekisambu ali ku musanvu, Kalanda ali ku ttaano ne Sserunkuuma alina nnya ekyongera okuwa Micho akaseera akazibu.\n“Ttiimu yange si ya kikwate nti gye nnazannyisa luli ne ku luno gye ng’enda okuzannyisa. Buli muzannyi alina omukisa okwerwanako ku buli mupiira era kye nninze okulaba ne mu guno,” Micho bwe yategeezezza.\nSsentongo ye mumyuka wa kapiteeni;\nMu ngeri y’emu, Micho yalonze Ssentongo ku bumyuka bwa kapiteeni bwa ttiimu ya CHAN. Ssentongo, ye yali kapiteeni omujjuvu wabula bwe yagobwa mu nkambi, Farouk Miya (kapiteeni omujjuvu) n’alyawo ekifo kye. Joseph Ochaya yalondeddwa ng’omumyuka wa kapiteeni owookubiri.\nAba Gabon bataka mu ggwanga;\nKu Lwokutaano, ttiimu ya Gabon lwe yatuuse mu ggwanga era yasuze mu wooteeri ya Jinja Ci’Sand Suites mu kibuga Jinja nga beetegekera ensiike yaabwe ne Cranes.\nOmutendesi waabwe, Stephane Bounguendz enzaalwa y’e Gabon yategeezezza nti baasazeewo okuzannya ne Uganda kubanga ttiimu ya maanyi era ekuwa okwegezaamu okw’omuzinzi.\nBounguendz yategeezezza nti embeera y’obudde mu Uganda efaananira ddala n’eya Rwanda.\nUganda eri mu kibinja D omuli; Zimbabwe, Zambia ne Mali ng’eggulawo ne Mali (January 19).\nSC Villa esattira lwa kisaawe\nCranes mu kutendekebwa okwakaasa mmeeme\nMukyala Singh Katongole talonze\nOkulonda kwe Butambala kutandise


Felix Abura, omuserikale ku poliisi ya Jinja Road ye yattulukuse entuuyo nga bwe zikalaera y'abadde omujulizi owa 13 okulumiriza Kanyamunyu ne muganzi we Cynthia Munwangari mu musango ogw'okukuba omugenzi Kenneth Akena amasasi e Lugogo ku bigambibwa nti yakolobola mmotoka yaabwe.\nOmulimu gwa Abura gwali gwa kugenda awaali ettemu e Lugogo okumpi n'ekibangirizi kya UMA n'ekibanda kya Malik n'akuba maapu y'ekifo.\nYazze ne mmaapu ng'eraga awaali ettemu n'ekifo mmotoka ya Kanyamunyu n'eya Akena we zaali kyokka maapu yabaddemu ebirumira.\nOluguudo awaali ekiweta, mmaapu tekiraga, awali ekyambuka nga tekiraga, teraga buwanvu bwali wakati w'ekibanda ky'emmotoka ne ku UMA n'ettemu we lyali ate era teyapima bbanga lyali wakati w'emmotoka ya Akena ne Kanyamunyu.\nYasoose kugamba nti mmaapu yagikuba kiro nga November 12, 2016 n'addayo nga November 14 yeetegereze bulungi kyokka yabikyusizza n'agamba nti waliwo eyamutegeeza nti alina omukyala eyalaba nga Kanyamunyu akuba essasi gwe yali agenze okunoonya.\nOmulamuzi yamubuuzizza oba yaddayo okukuba mmaapu eyo oba yanoonya omukyala gwe baali bamugambye kyokka Abura yabuliddwa eky'okuddamu.


3 (A)Kale nno omusota gwali mukalabakalaba okukira ensolo zonna ez’omu nsiko, Mukama Katonda ze yatonda. Ne gugamba omukazi nti, “Kazzi Katonda yagamba nti, ‘Temulyanga ku muti gwonna ogw’omu nnimiro!’ ”\n4 (B)Naye omusota ne gugamba omukazi nti, “Temugenda kufa. 5 (C)Kubanga Katonda amanyi nga lwe muligulyako amaaso gammwe lwe galizibuka, era mulifaanana nga ye, okumanyanga ekirungi n’ekibi.”\n6 (D)Awo omukazi bwe yalaba ng’omuti mulungi nga gusanyusa okutunulako era gwegombebwa okuleeta amagezi, n’anoga ekibala kyagwo n’alya; n’awaako ne bba naye n’alya. 7 Awo amaaso gaabwe bombi ne gazibuka, ne bategeera nga baali bwereere; ne baluka amalagala g’emiti ne beekolera ebyokwambala.\n8 (E)Awo ne bawulira eddoboozi lya Mukama Katonda ng’atambula mu nnimiro, mu budde obuweeweevu. Omusajja n’omukazi ne beekweka mu miti Mukama Katonda aleme okubalaba. 9 Naye Mukama Katonda n’ayita omusajja nti, “Oli ludda wa?”\n13 (F)Mukama Katonda kwe kubuuza omukazi nti, “Kiki kino ky’okoze?”\n14 (G)Mukama Katonda n’agamba omusota nti, Kubanga okoze kino\n15 (H)Nteeka obulabe\n16 (I)N’agamba omukazi nti,\n17 (J)N’agamba Adamu nti, “Kubanga owulidde eddoboozi lya mukazi wo, n’olya ku muti gwe nakulagira obutagulyangako,\n18 (K)Ensi eneekumerezanga amaggwa n’amatovu,\n19 (L)Mu ntuuyo zo\n21 Mukama Katonda n’akolera Adamu ne mukazi we ebyambalo eby’amaliba n’abambaza. 22 (M)Awo Mukama Katonda n’agamba nti, “Laba omuntu afuuse ng’omu ku ffe okumanyanga ekirungi n’ekibi; kale kaakano talwa kugolola mukono gwe n’anoga ku muti ogw’obulamu n’alya, n’awangaala emirembe gyonna.” 23 (N)Bw’atyo Mukama Katonda n’agoba omuntu mu nnimiro Adeni agende alimenga ettaka mwe yaggyibwa. 24 (O)Bwe yamala okugobamu omuntu, n’ateekamu Bakerubi n’ekitala ekimyansa eky’obwogi ku buli ludda okukuuma ekkubo erigenda ku muti ogw’obulamu.


Radio Simba, The Best Luganda Station in the World ! - Page 300 of 485 - Broadcasting from Kampala on 97.3 FM\nKooti esalawo nkya ku kweyimirirwa kwa Besigye .\nOmulamuzi Wilson Masalu Musene waakuwa ensala ye enkya ku lwokubiri nga 12 ku kusaba kwa Dr. Kizza Besigye kweyateekayo okweyimirirwa okuva ku Meere e Luzira . Kino omulamuzi okituuseeko oluvannyuma…\nBannayuganda abali e S. Sudan bibasobedde .\nBannayuganda abali mu Sudan ey’amaserengeta basobeddwa eka ne mukibira olw’okulwanagana okuzzeemu okusitula enkundi ekireetedde obulamu bwabwe okubeera ku luwuzi era balaajanidde Gavumenti ya Yuganda ebanunule bave mu njega eno .…\nKooti enkulu ewulira okusaba kwa Besigye okweyimirirwa.\nOmulamuzi wa kooti enkulu mu Kampala Wilson Masalu Musene enkya ya leero awulira okusaba kwa Besigye okweyimirirwa okuva ku meere e Luzira gyakulungudde ebbanga lya myezi ebiri. Abamu ku bawagizi…\nPolice eyodde 3 nga ebalanga kubba mwana wa myaka 2 – Kawempe\nPolice e Kawempe egombyemu obwala abantu basatu bateeberezebwa okubba omwana wa myaka ebiri. Omwogezi wa Police mu Kampala Patrick Onyango nga ayogerako ne bannamawulire agamba nti nga ennaku z’omwezi 03…


Bukedde Online - KCCA egobye abakulira akatale k’e Wandegeya\nAdded 19th September 2019\nOLUKIIKO olufuga ekibuga Kampala lwongedde okuluma. Lugobye ssentebe w’akatale k’e Wandegeya Jonathan Gitta ne banne. Lulagidde ofi isi ya dayirekita Andrew Kitaka yeddize obuyinza bwonna ku katale ako nga bwe baakola ku k’e Bugoloobi okumalawo entalo ezirimu.\nLukwago mu lukiiko eggulo.\nEggulo Loodi meeya Erias Lukwago ne bakansala baasoose kukunya akola nga omumyuka wa dayirekita wa Kampala Samuel Sserunkuma abannyonnyole lwaki\nokwemulugunya mu katale k’e Wandegeya kweyongera buli lunaku ng’abasuubuzi\nbalumiriza ssentebe Gitta okubaliisa akakanja naye nga tewali kikolebwa.\nSserunkuma yabannyonnyodde nti abadde tamanyi kyokka Lukwago n’amusomera ekiwandiiko ky’abasuubuzi abazze bamuloopera ensonga ze zimu.\nBakansala okuli Moses Kataabu, Alice Amony, Bruhan Byaruhanga, Baker Kawalya ne\nMoses Okwera baakalambidde nti Wandegeya katale ka KCCA ate Gitta yassibwako nga omukulembeze ow’ekiseera kya myezi mukaaga naye kati agenda mu\nmyaka mukaaga! Kwe kubuuza nti, “ayinza atya okufuukira abasuubuzi\nKwe kwongerako nti, “KCCA tweddize obukulembeze nga bwe twakola ku Bugoloobi. Gitta ne banne bagobwe tulonde omuntu omulala nga bwe tulinda etteeka erifuga obutale mu Kampala, abasuubuzi bakkirizibwe okwerondera abakulembeze baabwe,”\nbakansala bwe baayisizza ekiteeso.\nSserunkuma yakkirizza abakulembeze b’akatale okugobwa kyokka n’ategeeza nti bagenda kugoberera emitendera.\nKino kyasanyusizza abasuubuzi mu katale abaabadde mu lukiiko ne bategeeza nti paakingi ebadde yafuuka ya bwannannyini, abamu babaggyako amaduuka\nn’emidaala, ekifo awakuumirwa abaana waggulu kyafuuka kya ssente.\nAB’AKATALE K’E KITINTALE NABO BAKAABA\nKCCA yawulirizza okwemulugunya kw’abasuubuzi mu katale k’e Kitintale ak’omu maaso (Front Market) akakulemberwa Norah Kiwummulo n’esalawo nti egenda kuteesa ne nnannyini ttaka Mw. Tumwesigye asooke ayimirize eky’okubagoba.\nYabadde abalagidde mu December omwaka guno bave ku ttaka lye kyokka\nSserunkuma yategeezezza nti bagenda kuteesa naye naddala ku nsonga ya ssente\nabagumiikirize. Nnannyini ttaka yabongezza ssente okuva ku 1,400,000/- kati ayagala busatu buli mwezi.


Bukedde Online - Wuuno omukazi aguze ttiimu ya Premier\nKlopp yeekengedde Mane n'atumya Klyian Mbappe\nAMANDA Louise Staveley ye mukazi emmekete, eyaguze Newcastle.\nAmanda eyaguze Newcastle\nBw'etaabe ntaanya, essaawa yonna ebiwandiiko ebyabagiddwa ebirimu bye bakkiriziganyizzaako, byandissibwako omukono abadde omugagga Mike Ashley wadde abamu ku batunuulizi bagamba nti, Ashley yandyefuula, olwo Staveley n'akoma ku njokye.\nKyonna kye kiri, Staveley alaze nti si wa bulijjo kuba okuva mu 2017, azze alamuza Newcastle ng'assaawo obukadde bwa pawundi 300 okugigula.\nZino, Ashley yasooka kuzigaana ng'ayagala obukadde bwa pawundi 340 wabula ku luno agenze okulaba ng'embeera y'ebyenfuna eseebengerera mu kaseera kano ak'obulwadde bwa COVID-19, n'agiwaayo bagigule.\nMu Premier, Newcastle ya 13 era okutundibwa kwayo kujjidde mu kiseera ng'abawagizi bakulindiridde kuba baludde nga balumiriza Ashley obutaba na biruubirirwa bya ttiimu ate bwe gwatuuse mu kadde kano ak'ekirwadde kya coronavirus n'awaayo abakozi be eri Gavumenti ya Bungereza y'eba ebasasula omusaala, ne gujabagira.\nStaveley wa myaka 47, nzaalwa y'e Bungereza kyokka amakanda yagakuba Dubai. Mutetenkanya ng'akoze emirimu egy'enjawulo nga yatandika na kutunda mmere, akozeeko obwammodo n'obwabbulooka.\nEby'okusoma, diguli teyagimaliriza olw'okutawaanyizibwa ebirowoozo kwe yalimu nga jjajjaawe afudde kyokka bwe yalinga ku yunivasite, yakolanga obwammodo, n'afuna ensimbi.\nNg'ebyokusoma abivuddeko, yeewola pawundi 180,000 n'atandika ekirabo ky'emmere ku kyalo Bottisham, Cambridgeshire era yeenyigiranga mu kugifumba ate nga n'okugiweereza akikola.\nBino yali abikola, nga bw'asomayo kkoosi ku nkwata ya ssente ate ng'era n'obwammodo yabutwala mu maaso afune ensimbi eziwera. Ekirabo ky'emmere kino, abantu ab'enjawulo baakyeyuniranga era n'Abalangira b'e Saudi Arabia n'abagagga b'omu Dubai baayitirangayo.\nWe yafunira omukisa, okukwatagana n'abagagga b'omu kirombe kya Buwalabu, b'azze akatula nabo ddiiru ezirimu obuwanana bw'ensimbi.\nYALI MU DDIIRU YA BARCLAYS BANK\nMu Bungereza, yeenyigira mu bizinensi ez'enjawulo wabula ezimu ne zigwa. Yaddukira mu Dubai ng'alina b'akolagana nabo mu Abu Dhabi ne mu Middle East yonna okutwalira awamu.\nEno gye yava okukwatagana n'abantu ab'amaanyi mu bizinensi era kigambibwa nti ye yawabula Sheikh Mansoor okussa bbiriyooni za pawundi 3.5 mu bbanka ya Barclays mu 2008, mu kiseera Bungereza we yafunira obuzibu mu byenfuna nga bbanka ezimu zaali zeetaaga bazzizza ngulu.\nOlw'ensimbi zino Sheikh Mansoor ze yassaamu, yagifunako obuyinza bwa bitundu 16 era n'akola amagoba ga bbiriyooni za pawundi 2.25. Wano Staveley yalyawo obukadde bwa pawundi 30 olw'obwabbulooka bwe yakola.\nEZA MAN CITY YAZIRYAKO\nEra mu 2008, Staveley ye yali emabega wa ddiiru ya Sheikh Mansoor, okugula Man City obukadde bwa pawundi 210.\nKigambibwa nti wano, yalyawo obukadde bwa pawundi 10. Yeenyigira ne mu ddiiru ya Sheikh Mohammed bin Rashid Al Maktoum okugula emigabo gya bitundu 49 mu Liverpool wadde ng'eno yagwa butaka.\nEbizinga by'e Koome bifunye eddwaaliro


Bukedde Online - Abatuuze balumirizza omukulu w'essomero okulya ssente z'okulikulaakulanya\nFik Fameica ne maneja we babaloopye ku poliisi.\nEbbula ly'abalamuzi lizing'amizza enkola y...\nAbatuuze bavudde mu mbeera lwa mukulu wa ssomero kulemwa kulikulaakulanya ng'ate basonda ssente n'ebikozesebwa ebikalu ne babimuwa okulizimba.\nOmu ku basomesa mu ssomero lya Zzimwe ng'asomesa abayizi aabasomesa mu bibiina eby'essanja\nEmbeera y’essomero lya Zzimwe erya pulayimale etabudde abatuuze ne batabukira omukulu w’essomero lino nga bamulumiriza okwezza ssente ezaamuweebwa okukulaakulanya essomero lino.\nBano nga bakulembeddwaamu ssentebe w’eggombolola y’e Kyannamukaaka, Mesach Ssebula bagamba nti bazze basonda ssente n’okuwaayo ebintu ebirala ng’amabaati, amatoffaali n’okugulira abayizi ebikozesebwa kyokka tewali nkyukaakyuka yonna ekoleddwa ku ssomero lino.\nAbamu ku bayizi nga bali mu kibiina mwe basomera\nSsebula agamba nti, oluvannyuma lw’abatuuze okwekubira omulanga ku mbeera embi abayizi n’abasomesa gye baayitangamu abantu bangi bazze beesondamu ssente naye ekisinga okubeewuunyisa kwe kuba nti mu bbanga ery’emyaka 2 tewali nkulaakulana yonna yaatuukiddwaako ku ssomero lino.\nAbatuuze abaakulemberwamu omubaka omukyala owa disitulikiti eno, Mary Babirye Kabanda be bazze beesondamu ssente enkalu, amabaati, okukubisa amatoffaali n’okugulira abayizi ebikozesebwa nga basuubira nti linaabaako akalembereza kyokka n’okutuusa olwaleero tebalina kye baali balabye.\nAbayizi mu ssomero lino batutegeezezzaako nga bwe basomera mu bugubi ng’enkuba bw’etonnya ebitabo byabwe byonna bitoba olw’okuba nga basomera mu bibiina bya bisanja, kyokka ng’ate n’olumu abasomesa baawulamu ebibiina bino emirundi ebiri ekintu ekibaleetera okutaataaganyizibwa nga babasomesa.\nEkimu ku bibiina omusomerwa abaana nga bwe kifaanana\nEmbeera y’essomero lino gye lirimu yeeraliikiriza nga mu biseera by’enkuba abasomesa bawalirizibwa okulagira abayizi okudda awaka olw’obutaba na bibiina mwe bayinza kweggama.\nOfiisi y’abasomesa nayo yeewuunyisa era bw’ogituukako tolemwa kuyungula zziga oluvannyuma lw’okuba nti yazimbibwa mu bisanja ekintu abatuuze kye bagamba nti, Kitamirike tafuddeeyo wadde n’akatono ku mbeera abasomesa gye bakoleramu.\nOmukulu w'essomero kitamirike nga yennyonnyolako\nBagamba nti, Kitamirike engeri gy’akuttemu ensonga eno ya kwesuulirayo gwa nnaggamba era ng’embeera eno yeevuddeko essomero lino okukwebera buli lukya mu byenjigiriza era ne basaba akulira ebyenjigiriza mu disitulikiti y’e Masaka okubayamba ku Kitamirike gwe bagambye nti kati abafuukidde ekyambika.\nKyokka bino Kitamirike abisambazze ng’agamba nti, wadde ng’abantu abamu badduukirira essomero lino bangi ku bo abeeyama okubakwasizaako tebannatuukiriza bisuubizo byabwe n’asaba abatuuze obutaggwaamu mangu ssuubi basigale nga bawagira essomero.\nNkole ntya okufunda?\nLumaama yennyamidde ku Batongole abasiiba mu mabaala\nKisaka alambudde kalina eyagudde e Makindye n'awera\nAb'ewa Kisekka bazzeemu okuloza ku bukambwe bwa ttiyaggaasi omupya


1 Timoseewo 1 LCB - 1 Тим 1 CARSA | Biblica América Latina\n1 Timoseewo 1 LCB - 1 Тим 1 CARSA\n1 Timoseewo 1\n1Nze Pawulo, omutume wa Kristo Yesu, nga Katonda Omulokozi waffe ne Kristo Yesu essuubi lyaffe, bwe baalagira, 2 nkuwandiikira ggwe Timoseewo, omwana wange ddala mu kukkiriza. Nkwagaliza ekisa n’okusaasira, n’emirembe, ebiva eri Katonda Kitaffe ne Yesu Kristo Mukama waffe.\nOkwerinda Enjigiriza Enkyamu\n3 Njagala osigale mu Efeso, nga bwe nakukuutira nga ŋŋenda e Makedoniya oziyize abantu baleme kuyigiriza njigiriza ndala. 4 Bagambe balekeraawo okwemalira ku nfumo, ne ku kulondoola enkalala empanvu ez’amannya g’abajjajja. Ebyo byongera mpaka, mu kifo ky’okuyigiriza abantu ebya Katonda ebiri mu kukkiriza. 5 Kye tugenderera mu kiragiro kino, kwe kwagala okuva mu mutima omulongoofu, n’omwoyo omulungi, n’okukkiriza okutaliimu bukuusa. 6 Ebyo abantu abamu babivaako ne badda mu mpaka ezitaliimu mugaso. 7 Beefuula bayigiriza b’amateeka ga Katonda, songa tebategeera bye boogera, wadde bye bakakasa. 8 Tumanyi ng’amateeka malungi, omuntu bw’agakozesa mu ngeri entuufu. 9 Tusaanye tutegeere nga Amateeka tegaateekerwawo batuukirivu, wabula gaateekerwawo bamenyi baago na bajeemu, aboonoonyi, n’abatatya Katonda, n’abatali batukuvu, n’abagwenyufu, abatta bakitaabwe ne bannyaabwe, era n’abatta abantu abalala, 10 n’abenzi, n’abalya ebisiyaga, abagula n’abatunda abaddu, abalimba n’abalayirira obwereere, ne bonna abatakkiriziganya na njigiriza ntuufu, 11 ng’Enjiri ey’ekitiibwa kya Katonda atenderezebwa, gye yankwasa bw’eri.\nOkwebaza Katonda olw’Ekisa kye\n12 Neebaza Kristo Yesu Mukama waffe eyampa amaanyi ag’okumuweereza. Mwebaza kubanga yalaba nga nsaanira, n’ankwasa omulimu gwe. 13 Newaakubadde ng’edda namwogerangako bubi, ne mmuyigganya era ne mmuvuma, kyokka yansaasira, kubanga ebyo nabikolanga mu butamanya nga sinnaba kumukkiriza. 14 Naye Mukama waffe yankwatirwa ekisa kingi n’ampa okukkiriza kungi, era n’okwagala kwe tufunira mu Kristo Yesu. 15 Ekigambo kino kituufu, kisaanye okukkiriza, ekigamba nti Kristo Yesu yajja mu nsi okulokola aboonoonyi. Mu bo nze mwonoonyi asookera ddala. 16 Katonda kyeyava ansaasira, Kristo Yesu alyoke ayoleseze mu nze, omwonoonyi asingira ddala okugumiikiriza kwe okutakoma, era mbeere ekyokulabirako eri abo abalimukkiriza ne bafuna obulamu obutaggwaawo. 17 Kabaka ow’olubeerera, atafa era atalabika, Katonda omu yekka, agulumizibwenga, emirembe n’emirembe. Amiina.\n18 Mwana wange Timoseewo, nkukubiriza ojjukire ebigambo bya bannabbi bye baakwogerako edda, olyoke olwane olutalo n’obuzira, 19 ng’okukkiriza, n’omwoyo omulungi, bye byokulwanyisa byo. Kubanga abalala abagaana okuba n’omwoyo ogwo omulungi bafiirwa okukkiriza kwabwe. 20 Mu abo mwe muli Kumenayo ne Alegezanda be n’awaayo eri Setaani bayige obutavumanga Katonda.\nLCB : 1 Timoseewo 1


Bukedde Online - Eby'omugagga wa Movit byongedde okusajjuka\nEby'omugagga wa Movit byongedde okusajjuka\nAba DP bawakanyizza eky'abakozi ba Gavumenti...\nPoliisi ezinzeeko amaka ga Nambooze\nOmugagga Simpson owa Movit.\nABAKULIRA ekitongole kya ISO bongedde okuteeka akazito ku mugagga wa Movit, bwe baleese obujulizi obulaga enkolagana ye n’abasajja abamulumiriza.\nKuno bagasseeko ne bye bazudde ku ngeri poliisi gye yavuluga emisango era omu ku baserikale eyali anoonyereza n’amaliriza ng’aweereddwa omulimu mu kkampuni ya Movit n’asuulawo emirimu gya poliisi!\nAba ISO okukwata Simpson Birungi nnannyini kkampuni y’ebizigo bya Movit beesigamye ku bujulizi obuleeteddwa abasajja babiri abagamba nti babadde bapangisibwa omugagga okukola ‘misoni’ ezirimu obutemu.\nBirungi baasoose kumukwatira ku kisaawe e Ntebe ne bamutwala ku kitebe kya bambega ba poliisi e Kibuli ne bamuggyako siteetimenti wabula n’ayimbulwa ku kakalu ka poliisi.\nKyokka oluvannyuma ISO yazzeemu n’emukwata era ensonda zaategeezezza nti akuumirwa Kyengera mu kamu ku buduukulu bw’ekitongole kino ekiketta munda mu ggwanga (Internal Security Organisation – ISO).\nOmwogezi w’ekitongole ekikessi mu poliisi, Vincent Ssekate yagambye nti bambega ba poliisi baabuuzizza Birungi ku byekuusa ku kutemula Maneja we Stephen Agaba era oluvannyuma n’ayimbulwa ku kakalu ka poliisi.\nWadde Ssekate yagambye nti eby’okuddamu okukwata Birungi tebannabitegeerako nga poliisi, ensonda zaategeezezza nti ISO yazzeemu okumukwata oluvannyuma lw’okukitegeera nti aba poliisi bangi babadde bamanyi ku nsonga zino wabula nga tebazigoberera mu bugenderevu era abamu baali baamufuula lusuku.\nOludda lwa Movit lugamba nti abantu abamu babadde bajja n’obujulizi obujingirire ku Birungi era nga balaalika nti bwe baba tebaweereddwa ssente bagenda kwonoona erinnya ly’omugagga n’erya kkampuni; nti era ne babawa ssente okutaasa ekifaananyi kya kkampuni wadde nga bakimanyidde ddala nti obujulizi tebuliiko mutwe na magulu.\nObujulizi abasajja ab’enjawulo bwe boogera ku Movit bwetoloolera ku bintu bibiri: Okutta Maneja Asaba mu 2009 n’okwokya ekisulo ky’abayizi ba Budo Junior omwafi ira abayizi 20 abaali basula mu Nassolo mu April 2008.\nAbasajja abalumiriza Birungi bagamba nti ebbanga eryo lyonna ensonga zino zibadde zitambulira mu poliisi wabula ng’abanene baazituulaako okutuusa ISO lwe yazitegeddeko n’ezizuukusa.\nOBUJULIZI ISO BW’ERINA KU MOVIT Ivan Musimenta amanyiddwa nga ‘Muleefu’ eyakwatiddwa ab’ekitongole kya ISO wamu ne munne Yusuf Kiggundu bye bannyonnyodde by’ebyatadde Birungi (Movit) mu kattu.\nBwe bumu ku bujulizi ISO bwe yeesigamyeko ennyo mu kussa akazito ku mugagga. Muleefu annyonnyola nti mu October 2017, yafuna essimu okuva eri mukwano gwe Yusuf Kiggundu, eyali omuserikale w’ekitongole kya Poliisi ekya ‘Flying Squad’ ng’asinziira Kawempe, n’amutegeeza nti yalina amawulire emeekusifu ge yali ayagala okugabanako naye. Agamba nti nga basisinkanye, Kiggundu yali n’omusajja omulala oluvannyuma gwe yategeera nti ye Moses Lumu.\nLumu yabategeeza nti yali omu ku bantu abasatu omugagga wa Movit be yakwasa ddiiru y’okwokya ekisulo ky’Abayizi ba Budo Junior mu mwaka gwa 2008. Lumu yali ayagala Kiggundu amuyambeko okukuba pulaani y’okuteeka omugagga ku kisenge nti amusasule obukadde 50 ze yasigala amubanja mu ddiiru eyo.\nMuleefu mu kunnyonnyola agamba nti: Ebigambo bya Lumu byatwewuunyisa era nze ne Kiggundu ne tukkiriziganya ensonga zino okufunayo omuntu ow’amaanyi mu gavumenti oba ekitongole ky’ebyokwerinda tuzibayingizeemu basobole okuzirondoola obulungi.\nMuleefu ne Kiggundu bagamba nti baayingira mu nsonga ezo okuyamba ku Lumu wabula kyababuukako ate ISO bwe yatandika okubakwata.\nENGERI ISO GYE YABAKWATA ISO yasooka kukwata Kiggundu owa Flying Squad era ono baamuyoola May 1, 2018 ng’ali kumpi ne Acacia Mall ate enkeera nga May 2, 2018 ne bakwata Muleefu gwe baataayiriza ku Kabu Super makert e Kyaliwajjala.\nNga May 4, 2018, ISO ng’eyambibwaako Kiggundu ne Muleefu baazuula omusajja Lumu, we yali yeekwese oluvannyuma lw’okukitegeera nti abantu be yali yeesiga ate babakutte. Muleefu agamba nti Lumu yabategeeza nti omugagga wa Movit yabawa misoni ya Budo ng’ali ne banne abalala babiri okwali Julius ne Byamukama, nti era n’abasuubiza okubawa obukadde 70, nga bamalirizza misoni y’okwokya Budo.\n“Bino byonna Lumu yabyogera nga n’okukankana akankana ng’agamba nti amayitire ga banne okuli Julius ne Byamukama, tagamanyi ng’agamba nti bayinza n’okuba nga baafa.” bwatyo Muleefu bw’annyonnyola. Muleefu agamba nti olw’obukulu bw’ensonga, baatuula ne Lumu ne bamuggyako siteetimenti era ne bamukwata ne ku katambi ng’alumiriza Movit.\nMuleefu agamba nti ye ne Kiggundu baasalawo ne banoonya omugagga wa Movit okumubuuza oba alina ky’amanyi ku bigambo bya Lumu. Muleefu agamba nti baasisinkana mu bifo eby’enjawulo okwali Village Mall e Bugoloobi, Pope Paul mu Ndeeba, Kabira Country Club, Quality Shopping Village e Lubowa, Eden Service Park, Kiwaatule Country Club ne ku City Ville Washing Bay and Lounge e Bukoto. Attottola nti: Bwe twasisinkananga ne Movit ng’atugamba nti byonna ebimwogerwako tebyali bituufu naakamu.\nBAGGYA SSENTE KU MUGAGGA Agamba nti mu nsisinkano gye baalimu ku Pope Paul mu Ndeeba, omugagga yabuuza Lumu ne tiimu yonna, ssente ze baali baagala abawe obutabaako gwe babuulira ku bintu bya Budo era nabo kwe kumusaba obukadde 100.\nMuleefu ayongera okuttottola nti: Nga tannaddamu kigambo kyonna, omugagga yabasaba bamugumiikirizeemu asooke ayogereko ne looya we. Oluvannyuma yabasuubiza okuzibaweera mu ddoola era ne bakkaanya ddoola emitwalo esatu (obukadde obusoba mu 110). “Twasisinkana e Kiwatule Country Club ku saawa 7:00 ogwemisana ng’omugagga ali ne looya we Mutyaba kyokka ku ddoola emitwalo esatu, yakwasa Lumu ddoola omutwalo gumu n’ekitundu, era n’amulagira okuteeka omukono ku mpapula looya ze yali nazo.\nNg’amukwasa ssente, omugagga yateekawo akakwakkulizo nti omusajja Lumu yali alina okuddamu okwogera mu katambi akalala ng’amenyawo bye yali amwogeddeko ku by’okwokya Budo Junior.” Bw’atyo Muleefu bw’ayongerako.\nBATTUKIZA OKUBANJA Wabula oluvannyuma Lumu, Kiggundu ne Muleefu battukiza okubanja nga bagamba nti yabafera mu kifo ky’okubawa emitwalo gya ddoola esatu yabawa gumu kitundu era omugagga bwe yabategeeza nti tagenda kubawa wadde omunwe gw’ennusu kwe kusitula enkundi era awo ensonga kwe kulanda ne zituuka mu ISO era Lumu n’akola siteetimenti ng’alumiriza omugagga ku bya Budo.\nEnsonga lwaki ISO yakutte omugagga wa Moviti n'emuggalira\nEbipya ku by'okwokya essomero lya Buddo


Bukedde Online - ▶ Omukazi eyawambye akatale ka Owino abasuubuzi bamwekengedde\n▶ Omukazi eyawambye akatale ka Owino abasuubuzi bamwekengedde\nAbamu ku basuubuzi abaalumbye ofi isi ya Kushaba.\nMINISITA wa Kampala alagidde omukyala Suzan Kushaba okwamuka mu bwangu ofi isi za KCCA ze yawambye ne yeerangirira nga y'akulira akatale ka St. Baliddembe (Owino).\nBetty Amongi yawadde ekiragiro kino oluvannyuma lw'okusisinkana dayirekita wa Kampala, Dorothy Kisaka ne bakkaanya nti Suzan aggyibwe mu ofi isi mwe yewaηηamizza.\nOmuyambi wa minisita Amongi, Edward Sekabanja yagambye nti minisita alagidde RCC wa Kampala Hudu Husseine okukola enteekateeka okufulumya Kushaba kubanga kye yakoze si kituufu.\nMinisita okuvaayo kyaddiridde abasuubuzi mu katale kano okwekengera Kushaba\nolw'engeri gye yakozesezzaamu ab'ebyokwerinda okuwamba akatale kaabwe nti alabika alina ekigendererwa ekinene.\nAbasuubuzi bano abaakulembeddwa abadde ssentebe w'ekibiina kya Coparative, Joseph\nLwanga (era nga ye yakulembedde ekibinja ky'abasuubuzi abalumbye Kushaba okumufulumya mu ofi isi y'abasuubuzi gye yawambye ku Lwokuna emisana) be bekengedde Kushaba olwa kye baayise engeri gye yakozesezaamu ebitongole by'okwerinda omwabadde, poliisi, amagye n'abaserikale ba KCCA.\nBagambye nti ekikolwa kino kiraga nga wandibeerawo abanene abaagala okubatwalako ettaka okutudde akatale kaabwe. Beewuunya nti bw'abeera nga Pulezidenti yalagira abasuubuzi balonde obukulembeze bwe bakkirizaamu, ate Kushaba ayinza atya okuwamba ne yeewaηηamya ku bukulembeze ne basirika.\n"Tuli beeraliikirivu olw'engeri abeebyokwerinda gye bayambyemu Kushaba okutwala obukulembeze bw'akatale kaabwe ng'ate abasuubuzi pulezidenti be yalagira okwerondera abakulembeze baabwe mu bbaluwa gye yawandiikira Amongi ne Kisaka gye buvuddeko tebatamulonda," Lwanga bwe yaggumizza.\nYawagiddwa omwogezi w'ebibiina by'abasuubuzi mu St. Balikudembe, Sewalu Ssemakula ne Hamza Rwendeye abaaweze nti tebagenda kukkiriza Kushaba kutwala ttaka ly'abasuubuzi nga yeefuula abalwanirira kubanga ebbanga ery'emyaka egisoba mu 20 gye bamaze nga balwanirira ensonga z'abasuubuzi tebaziyingizangamu mmundu.\nBaamusabye okuggya abaserikale mu nsonga z'abasuubuzi kubanga waliwo ebitongole bya gavumenti ng'ekiramuzi ebisobola okugonjoola ensonga\nzaabwe awatali kutwala mmundu mu bifo we bakolera.\nAbalala okwabadde ssabakunzi w'ensonga z'enkulaakulana mu SSLOA Dan Kasasa n'omumyuka wa ssentebe waayo Livingstone Ssenyonjo beewuunyizza ekikolwa kya Kushaba nga bagamba nti kiraze lwattu nti waliwo abali emabega we.\nSUSAN KUSHABA EYAWAMBYE AKATALE KA OWINO Y'ANI\nSUSAN Kushaba, yazaalibwa mu 1978, mu disitulikiti y'e Mbarara era nga bazadde be\nye John Rwigambwa ne Grace Rwigambwa.\nKitaawe yaliko kkansala ng'akiikirira Kakoba ku lukiiko lwa disitulikiti e Mbarara. Kushaba okusoma kwe yakutandikira mu Nganwa Junior school gye yamalira pulayimale ne yeesogga Nganwa High School, gombi mu disitulikiti y'e Bushenyi.\nBwe yamaliriza siniya eyoomukaaga, n'afumbirwa era mukazi muzadde alina abaana bana, abalenzi basatu n'omuwala omu.\nOkuva mu buto bwe ng'ayagala nnyo okukola bizinensi era ng'amaze okufumbirwa, yatandikawo edduuka eritunda ccakala mu ttawuni y'e Mbarara kyokka bizinensi n'etamutambulira bulungi.\nMu 2000 yayingira Kampala n'apangisa omudaala mu kiyumba kya Nsereko mu katale ka St. Balikuddembe, n'atandika okusuubula engoye enkadde gye yava n'atandika n'okusuubula ‘Produce' (ebinyeebwa, bijanjaalo, kawo n'ebirala).\nAlina omudaala ogugwe nnamba C1683 Shade 79 gwe yagula mu December 2011.\nWakati ng'akola emirimu gye, waabalukawo obutakkaanya n'akulira akatale Godfrey Nkajja Kayongo ne John Baptist Kivumbi eyali ssentebe w'ekibiina ky'abasuubuzi eky'obwegassi ekya Cooperative.\nSusan agamba nti enkola za Kayongo ze zaamuwaliriza okwegatta ne basuubuzi banne abalala ne batandika okwerwanako basobole okusigaza akatale kaabwe kuba ke kaali kafuuse maama ne taata ku ludda lwabwe nga bamufunampola.\n"Okulwanirira omuntu wabulijjo nkikoze okumala emyaka egisoba mu 20 era nga\nsisosola mu mawanga," bwatyo Kushaba bwe yategeezezza.\nEnkonge ezikubye Kirunda Kivejinja mu byobufuzi\n'Mutubuulire ekyasse Muzaata' Ab'e Kibuli balemedde ku ddwaaliro lya IHK\nâ€˜Kye siryerabira mu buto...â€™\nOmuyizi alumirizza Paasita Muwanguzi okumusobyako\nMaama yali jjajja wa kyalo